title: Otto Kalvitsa

text: Samalla aluksella olivat myös Heinolan rintamapäällikkö Hannes Järvimäki sekä Ruskealasta kotoisin ollut räätäli Albin Sutinen (s. 1867), joiden kanssa Kalvitsa matkusti puolentoista viikon kuluttua Moskovan koillispuolella sijainneelle Buin pakolaisleirille. Kalvitsa vietti leirillä reilun kuukauden ajan, toimien muun muassa veturinkuljettajana. Buissa joukkoon liittyi loviisalainen sorvari Karl Heideman (s. 1895), jonka kanssa miehet palasivat Pietariin heinäkuun lopussa. Kalvitsa yritti takaisin Suomeen perheensä luokse, mutta bolševikit vangitsivat hänet Vaskelan kylässä valkoisten vakoojana. Viikon kuluttua Kalvitsa vapautettiin Eino Rahjan myötävaikutuksella.


title: Otto Kalvitsa

text:
Pietarissa nelikko sai Rahjalta ja Evert Elorannalta toimeksiannon lähteä vakoojiksi Suomeen. Heidän tehtävänsä oli selvittää tilannetta vallankumouksellisen toiminnan jatkamista silmälläpitäen. Aseistetut miehet siirtyivät rajan yli, mutta jäivät kiinni jo Antreassa 2. elokuuta. Sutinen sai surmansa pidätyksen yhteydessä ammuttuaan sitä ennen pistoolillaan häntä kiinniottaneita suojeluskuntalaisia. Lokakuussa 1918 Kalvitsalle langetettiin 10 vuoden kuritushuonerangaistus valtiopetoksesta. Tammikuussa 1919 hän onnistui kaupunkimatkan yhteydessä karkaamaan Viipurin pakkotyöleiriltä ja pakeni rajan yli Neuvosto-Venäjälle.
Venäjällä Kalvitsa aloitti upseerikurssin Pietarin kansainvälisessä punaupseerikoulussa, mutta pian hänet komennettiin Samarassa toimineeseen laivaston lentosotakouluun, josta hän valmistui sotilaslentäjäksi vuonna 1920. Kalvitsa tuli yksi yhdeksästä suomalaisesta, jotka Venäjän sisällissodan aikana palvelivat Itämeren laivaston ilmavoimissa. Vuonna 1921 hän osallistui Kronstadtin kapinan tukahduttamiseen ja taisteli myös Itä-Karjalassa suomalaisia heimosotureita vastaan. Kalvitsa palkittiin ansioistaan punaisen lipun kunniamerkillä.


title: Otto Kalvitsa

text: Toukokuussa 1923 Kalvitsa loukkaantui vakavasti lento-onnettomuudessa, mutta palasi palvelukseen pitkän toipumisajan jälkeen. Elokuussa 1925 hän teki ensimmäisen lentonsa arktiselle alueelle, kun Kalvitsa lensi yhdessä Boris Tšudnovskin kanssa Leningradista Arkangelin kautta Novaja Zemljan saarille. Heidän päätehtävänsä oli etsiä sopivia laivareittejä koillisväylää varten. Kalvitsa ja Tshudnovski tutkivat erityisesti Novaja Zemljan saaria erottavaa Matotškin Šarin salmea. Kesäkuussa 1926 hän matkusti lentokoneineen rahtilaivalla Vladivostokiin, jossa Kalvitsa osallistui Georgi Ushakovin johtamaan Wrangelinsaaren retkikuntaan. Tarkoituksena oli kartoittaa saarta sekä etsiä paikkaa ensimmäistä pysyvää neuvostoliittolaista siirtokuntaa varten. Strategisesti tärkeästä saaresta olivat kiinnostuneet myös Yhdysvallat ja Kanada.


title: Otto Kalvitsa

text: Vuonna 1927 Kalvitsa siirtyi Neuvostoliiton siviili-ilmailua kehittäneen Dobrolet-organisaation palvelukseen. Hän lensi Ulan-Uden ja Mongolian pääkaupungin Ulan Batorin välistä reittiä, joka oli Neuvostoliiton ensimmäinen kansainvälinen lentoreitti. Seuraavana kesänä Kalvitsa lähetettiin Irkutskiin. Seutu tunnettiin vaihtelevista ja lentämisen kannalta haastavista sääoloista, joten Irkutskiin lähetettiin vain poikkeuksellisen taitavina pidettyjä lentäjiä. Irkutskissa hän sai myös lempinimen ”Pohjoisen susi”. Kesällä 1929 Kalvitsa teki pitkän lentoretken, jonka aikana hän tutki Tšuktšien niemimaan ja Jakutian rannikkoja. Kalvitsan apulentäjänä oli unkarilainen vallankumouksellinen Franz Leonhardt ja heidän koneenaan oli uusi Saksasta saapunut Junkers F 13. Kalvitsa kävi jälleen myös Wrangelinsaarella ja yli kolmen viikon pituinen matka päättyi lopulta 19. elokuuta, kun pahoin vaurioitunut kone saapui Bulunin kaupunkiin. Tarkoituksena oli tutkia alueen lento-olosuhteita sekä kalustovaatimuksia. Kalvitsa koulutti myös uusia lentäjiä arktiselle alueelle.


title: Otto Kalvitsa

text: Kalvitsan hengen vaatinut lento sai alkunsa 5. maaliskuuta 1930, kun hänet määrättiin viemään lääkintätarpeita Buluniin. Kaupungissa oli puhjennut jonkinlainen kapina ja lukuisia Tšekan poliiseja oli loukkaantunut. Kalvitsa lähti matkaan Jakutskista kahta päivää myöhemmin, tarkoituksenaan lentää Žiganskin kautta Buluniin. Hänen apulentäjänään oli jälleen F. F. Leonhardt ja lisäksi mukana oli radisti S. S. Kartševski. Sangarin kylän lähettyvillä Kalvitsa yritti laskeutua sankassa lumipyryssä, mutta menetti Junkers W 33 -koneensa hallinnan ja se murskaantui Lena-joen jäälle. Kaikki kolme miehistön jäsentä kuolivat. Kalvitsa ja Leonhardt haudattiin myöhemmin Irkutskiin Jerusalemin hautausmaan pääportin tuntumassa olevaan vallankumoussankarien joukkohautaan. Miehille pystytettiin muistomerkki, jossa kivipaaden yläosaan on kiinnitettynä lentokoneen propelli. Toinen muistomerkki on Lena-joen rannalla koneen putoamispaikalla.


title: Otto Kalvitsa

text:
Otto Kalvitsan puoliso oli Maria Lindroos, jonka kanssa hän avioitui vuonna 1915.
Hänellä oli 3 lasta, Arvo Kalevi 1915-1922. Lisäksi 2 tytärtä, Hilkka Marjatta (myöh Hirvonen) 1917-2000 sekä Eila Maire Kaarina (myöh Loimuneva) 1918-1999, kumpikin eli perheineen kuolemaansa asti Tampereella. Kalvitsojen hauta on Kalevankankaan hautausmaalla.


title: Mikael Nordenswan

text: Mikael Nordenswan (1904 – 12. helmikuuta 1986) oli suomalainen arkkitehti joka suunnitteli useita kirkko- ja kappelirakennuksia.


title: Mikael Nordenswan

text: Nordenswan oli 1930- ja 1940-luvulla työssä Tampereen kaupungin arkkitehtiosastolla kaupunginarkkitehti Bertel Strömmerin alaisena. Hän perusti oman arkkitehtitoimiston "Mikael Nordenswan & Kumppanit" 1950-luvulla.


title: Artur Pikk

text: Artur Pikk (s. 5. maaliskuuta 1993 Tartto) on virolainen jalkapalloilija, joka on helmikuusta 2016 lähtien edustanut Valko-Venäjän liigassa pelaavaa BATE:a. Pikk on pelipaikaltaan vasen puolustaja.


title: Artur Pikk

text: Pikk teki A-maajoukkuedebyyttinsä Viron maajoukkueessa kesäkuussa 2014 Tadžikistania vastaan.


title: Pinokkio (vuoden 1976 piirrossarja)

text: Pinokkio (japaniksi ピコリーノの冒険) on japanilaisen animaatiostudio Nippon Animationin tekemä, vuonna 1976 valmistunut animepiirrossarja. Piirrossarja perustuu italialaisen Carlo Collodin luomaan Pinokkio-satuun.


title: Pinokkio (vuoden 1976 piirrossarja)

text: Sarjaan valmistui 52 osaa, jotka esitettiin Japanissa TV Asahi -televisiokanavalla huhtikuun 1976 ja toukokuun 1977 välisenä aikana.


title: Pinokkio (vuoden 1976 piirrossarja)

text: Suomessa sarja esitettiin 1990-luvulla MTV3-kanavalla, jossa suomenkielisenä kertojana toimi Raila Hämäläinen saksankielisen ääniraidan päälle. Sarjan tunnuskappaleen suomeksi levytti Jenni Mäkikalli vuonna 1986 julkaistulle "Lasten TV-suosikit" -kokoelmalevylle.


title: Cubix

text:
Cubix on on yhdysvaltalais-japanilais animaatiosarja.
Sarja seuraa Connor -nimistä poikaa, joka muuttaa isänsä, Grahamin, kanssa Kuplakaupunkiin. Hän tapaa Abby -nimisen tytön, ja tämän robotin, Dondonin, johon hän törmää. Bottivarikolla Dondonia korjatessa Connor löytää Cubix -nimisen robotin, hän aikoo seuraavana päivänä korjata Cubixin. Hänellä on 24 tuntia aikaa korjata Cubix, aluksi se ei onnistunut. Mutta kun tohtori K sieppaa robotin, jossa on Solexia, Cubix alkaa toimia. Pelastettua robotin Cubix liittyy bottivarikon porukkaan. Selvisi, että tohtori K kerää Solexia jotta hän voisi herättää jättiläis-robottinsa nimeltä Kulminaattori. Cubix lentää Kulminaattorin tunneyksikköön ja tuhoaa sen. Mutta samalla hän Solex loppuu, kun Connor yrittää korjata Cubixiä, hänen uskonsa Cubixiin tuo Solexia bottivarikon ylle, ja se herättää Cubixin taas eloon.


title: Cubix

text: Toisella kaudella tohtori K luo robotin, nimeltä Kilobot, jolla on kyky kopioida tuhannen robotin voimat. Connor, Cubix ja heidän ystävänsä joutuvat jälleen taistelemaan tohtori K:ta vastaan. Myöhemmin Kilobot pettää tohtori K:n ja aikoo vallata Kuplakaupungin ja koko maailman tohtori K:n luomilla Zomboteilla. Cubix ja Kilobot ottavat yhteen ja kaikki Zombotit sammutetaan. Lopulta Connor ystävineen käyttää Megazombottia imemään Kilobotin tunneyksikön, ja Kuplakaupunki ja koko maailma pelastuivat


title: Friedrichstadt-Palast

text: Friedrichstadt-Palast on 1984 rakennettu Berliinin Mittessä sijaitseva revyyteatteri, joka käyttää modernia näyttämötekniikkaa.


title: Friedrichstadt-Palast

text: Friedrichstadt-Palastin historia ulottuu aiempaan kauppahalliin, joka sijaitsi n. 200 metriä lounaaseen nykyisestä sijainnista, virallinen osoite oli vuonna 1867 Am Zirkus 1.


title: Friedrichstadt-Palast

text: 1873 rakennus muutettiin 5 000 istuinpaikan sirkusareenaksi. Seuraavina vuosikymmeninä Salamonskyn, Renzin ja Schumannin sirkus ilahdutti berliiniläisiä esityksillään.


title: Friedrichstadt-Palast

text: 1910 kauppahalli muutettiin suureksi areenaksi ja Max Reinhardt järjesti ensimmäiset teatteriesitykset. Reinhardt päätti uudistaa rakennuksen uutta käyttötarkoitusta varten ja antoi tämän tunnetun arkkitehdin Hans Poelzigin tehtäväksi. Rakennuksessa oli pyörivä näyttämö, jonka halkaisija oli 18 metriä ja jossa oli irrotettava etunäyttämö. Lisäksi käytössä oli moderni valaistus ja efektitekniikka.


title: Friedrichstadt-Palast

text: 1924 uusi johtaja Erik Charell esitti moderneja revyy-esityksiä ja toi taloon tähtiä, kuten the Comedian Harmonists ja La Jana. Natsivallan aikana teatteri sai uuden nimen: Theater des Volkes. Tällöin esitettiin porvarillisia operetteja.


title: Friedrichstadt-Palast

text: Rakennus kärsi suurimmat vaurionsa 1945 vuoden alkupuolella toistuvien ilmahyökkäyksien johdosta. Sodan loputtua taiteilija Marion Spadoni avasi talon uudelleen toukokuussa 1945. Tällöin sitä kutsuttiin Palast Varietéksi ja sillä oli 3 500 istuinpaikkaa. Näyttämöllä esitettiin lasten esitys ensimmäistä kertaa.


title: Friedrichstadt-Palast

text: 1949 Berliinin kaupunki otti laitoksen haltuunsa ja palautti sille alkuperäisen nimen Friedrichstadt-Palast.


title: Friedrichstadt-Palast

text: 29. helmikuuta 1980 rakennus suljettiin, koska sen perustan sekä tukipaalujen valun havaittiin vajoavan voimakkaasti. Kun kokonaisuus oli muutettu uuteen rakennukseen 1985, lähes 120-vuotiaan rakennuksen purku aloitettiin lähes välittömästi.


title: Friedrichstadt-Palast

text: Tällä hetkellä Friedrichstadt-Palast on Euroopan suurin ja modernein showpalatsi. Uusi Friedrichstadt-Palast avattiin 27. huhtikuuta 1984. Se on leveydeltään 80 metriä, pituudeltaan 110 metriä ja kattaa 195 000 kuutiometrin pinta-alan.


title: Friedrichstadt-Palast

text: Friedrichstadt-Palastin suurta salia käytetään säännöllisesti esiintymistilana ja siellä on 1 895 istuinpaikkaa. Sen 2 854 neliön näyttämö on maailman suurin. Etunäyttämökaari on 24 metrin levyinen.


title: Friedrichstadt-Palast

text: Friedrichstadt-Palastin ohjelmístoon kuuluu mm. lasten esitykset, vierailevat esitykset ja festivaaligaalat. Palastin verkkosivujen mukaan se on erikoistunut monimutkaisiin ja mielikuvituksellisiin esityksiin, joissa käytetään huipputason valaistusta ja näyttämötekniikkaa, yli sataa esiintyjää ja tyyliteltyjä akrobaattisia numeroita.


title: Friedrichstadt-Palast

text: Runsaiden, miljoonien arvoisten investointien jälkeen Friedrichstadt-Palast jatkaa edelleen Euroopan suurimpana ja moderneimpana showpalatsina. Nykyään Friedrichstadt-Palast tunnetaan ainutlaatuisesta ohjelmistostaan ja teatterin koosta. Näyttämön vuoropuhelut on poistettu lähes kokonaan, mistä johtuen esitykset sopivat myös kansainvälisille vieraille.


title: Rakvere JK Tarvas

text: Rakvere JK Tarvas on virolainen jalkapalloseura Rakveren kaupungista. Se pelaa maansa korkeimmalla sarjatasolla Meistriliigassa, johon se nousi ensimmäistä kertaa kauden 2015 jälkeen.


title: Rakvere JK Tarvas

text: Seura tunnettiin vuosina 2004–2008 nimellä VJK Rakvere, ja vuosina 2008–2011 Rakvere FC Flora.


title: Porntip Buranaprasertsuk

text: Porntip Buranaprasertsuk (s. 24. lokakuuta 1991 Bangkok) on thaimaalainen sulkapalloilija. Hän aloitti ammattilaisuransa vuonna 2000. Hän on ollut parhaimmillaan kansainvälisen sulkapalloliiton rankinglistalla kaksinpelissä kahdeksantena, ensimmäisen kerran kesäkuussa 2011.


title: Gösta Enckell

text: Karl Gustaf (Gösta) Enckell (23. tammikuuta 1866 Suomenlinna – 24. joulukuuta 1946 Helsinki) oli suomalainen lääkäri, hammaslääkäri ja taidemaalari.


title: Gösta Enckell

text: Gösta Enckellin vanhemmat olivat kenraalimajuri Nikolai Enckell (1833–1916) ja Emilia Henrica Enckell (1847–1924). Hän pääsi ylioppilaaksi Helsingin yksityislyseosta 1884 ja valmistui Helsingin yliopistosta filosofian kandidaatiksi 1887, lääketieteen kandidaatiksi 1891, lääketieteen lisensiaatiksi 1896 ja odontologian lisensiaatiksi 1905.


title: Gösta Enckell

text: Enckell toimi kunnanlääkärinä Hausjärvellä 1896–1903 ja sen jälkeen yksityisenä hammaslääkärinä Helsingissä. Enckell rakennutti vuonna 1904 arkkitehti Lars Sonckin suunnitteleman jugendtyylisen "Villa Enckell" (tai "Villa Vårbacka") nimisen hirsihuvilan Tuusulanjärven lähelle. Hän myi huvilan 1918 Järvenpään kartanolle ja kartanon omistaja Bjarne Westermarck siirrätti huvilarakennuksen uuteen paikkaan kartanon työntekijöiden ruokala- ja asuntolarakennukseksi. Rakennus sai myöhemmin nimen Villa Cooper sen vuodesta 1931 omistaneen insinööri, mattotehtailija Edvard Cooperin mukaan. Huvila siirtyi testamenttilahjoituksena Järvenpään kaupungille 1973 ja viimeksi siinä on sijainnut vuodesta 2008 alkaen Järvenpään Käsintekijät r.y.:n myyntinäyttelytila.


title: Gösta Enckell

text: Taideopintoja Gösta Enckell harjoitti Helsingin yliopiston piirustussalissa 1884–1887, yksityisesti Hjalmar Munsterhjelmin ja Eero Järnefeltin johdolla ja Pariisissa Académie Colarossissa 1922. Enckell osallistui Suomen Taiteilijain näyttelyihin vuosina 1925 ja 1928. Hän toimi anatomian opettajana Suomen Taideyhdistyksen piirustuskoulussa 1880–1894.


title: Gösta Enckell

text: Gösta Enckell oli naimisissa vuodesta 1891 Sigrid Alexandra Ehrströmin (1870–1938) kanssa.


title: Minskin sopimus

text: Minskin sopimus solmittiin 5. syyskuuta 2014 Ukrainan, Venäjän federaation, Donetskin kansantasavallan ja Luhanskin kansantasavallan kesken, ja sen pyrkimyksenä oli pysäyttää taistelut Itä-Ukrainan sodassa. Se allekirjoitettiin pitkällisten neuvottelujen päätteeksi Minskissä, Valko-Venäjällä Euroopan turvallisuus- ja yhteistyöjärjestö ETYJ:n johdolla. Sopimusta edelsi useita yrityksiä lopettaa taistelut Donbassin alueella, ja sen pyrkimyksenä oli välitön aselepo. Taistelut kuitenkin jatkuivat sopimuksesta huolimatta.


title: Minskin sopimus

text: Sopimusta seurasi Minsk II helmikuussa 2015.


title: Ukrainan kriisi mediassa

text: Näkemykset Ukrainan kriisistä vaihtelivat suuresti ukrainalaisen, länsimaisen ja venäläisen median välillä. Erityisesti venäläistä mediaa on syytetty informaatiosodan lietsonnasta ja propagandistisesta otteesta tapahtumiin. Venäläisiä tv-kanavia kritisoitiin toistuvasti harhaanjohtavan kuvaston käytöstä, virheellisistä narratiiveista, vääristelystä, tietojen salaamisesta ja tekaistuista uutisista. Esimerkkejä tekaistuista uutisista ovat artikkelit lapsen ristiinnaulitsemisesta ja 10-vuotiaan kuolemasta kranaattitulessa. BBC on kertonut että Venäjän valtion televisio "näyttäisi hyödyntävän psykologisen ehdollistamisen tekniikoita, joiden tarkoituksena on herättää äärimmäisiä aggression ja vihan tunteita katsojassa". Tämä on The Guardian -lehden mukaan osa koordinoitua "informationaalis-psykologista sotaoperaatiota".


title: Ukrainan kriisi mediassa

text: Ukrainalainen media piti Ukrainan levottomuuksia Venäjän aikaansaannoksena. Se on toistuvasti syyttänyt Venäjää tilanteen provosoimisesta ja hallituksenvastaisten ryhmien tukemisesta. Krimin liittämistä pidettiin laittomana. Itä-Ukrainan sodan alkamisen myötä Ukrainan hallitus ja jotkut mediat kuvasivat Donetskin kansantasavalta ja Luhanskin kansantasavalta -ryhmiä "terroristeiksi" ja "separatisteiksi", ja sotilasoperaatio DNR:ää ja LNR:ää kohtaan kuvattiin "terrorisminvastaisena".


title: Ukrainan kriisi mediassa

text:
Syyskuussa 2014 Kyiv Post -sanomalehti esitti kritiikkiä länsimaiden reaktioista kriisiin, todeten että "Ukraina ei voi koskaan luovuttaa kansakuntaansa ja lännen tulisi hävetä myönnytyspolitiikkaansa suhteessa Putiniin, joka yrittää estää ukrainalaisten demokratiapyrkimykset ja pakottaa kieroutuneen unelmansa uudesta Neuvostoliitosta käytäntöön".
Venäläinen media esitti Ukrainan kriisin johdonmukaisesti Ukrainan väliaikaishallinnon aikaansaannoksena ja Euromaidan-mielenosoitukset "ultranationalistien", "fasistien", "uusnatsien" ja "antisemitististen" ryhmien kuten Oikean sektorin kontrolloimana. Vallankumous esitettiin lännen lietsomana "väkivaltaisena vallankaappauksena", jonka tarkoituksena oli kaataa vaalein valittu hallitus.


title: Ukrainan kriisi mediassa

text: Länsimaisia medioita on syytetty Ukrainan kriisin raportoinnissa venäläisvastaisuudesta. Erään näkemyksen mukaan valtaosa länsimaisista medioista keskittyi kuvaamaan kriisiä keskittyen Venäjän presidentti Vladimir Putinin roistomaisuuteen ja oletettuihin imperialistisiin tavoitteisiin.


title: Renaissance

text: Renaissance (’renessanssi’) voi tarkoittaa ainakin seuraavia:


title: Gitti Heikel

text: Margareta (Gitti) Heikel, o.s. "Huber" (2. huhtikuuta 1897 Helsinki – 27. elokuuta 1983) oli suomalainen kuvataiteilija.


title: Gitti Heikel

text: Gitti Heikelin vanhemmat olivat sveitsiläissyntyinen insinööri Jacob Robert Huber (1844–1905) ja Emma Maria Ulrika Arvidsson (1853–1937). Hän opiskeli Gregori Tigerstedtin johdolla 1934–1935 sekä Sergel-akatemiassa Tukholmassa 1936. Heikel somisti 1940- ja 1950-luvulla Fazerin jouluikkunan Helsingin Kluuvikadulla.


title: Gitti Heikel

text: Gitti Heikel oli naimisissa Bertel Heikelin (1883–1949) kanssa.


title: Hyökkäysvaunupataljoona

text: Hyökkäysvaunupataljoona (HvP 1925 – 1. toukokuuta 1927) oli Suomen armeijan Hyökkäysvaunurykmentistä (HvR) organisaatiouudistuksella 1925 supistettu puolustuslaitoksen joukkoyksikkö. Muodostettua Hyökkäysvaunupataljoonaa supistettiin edelleen 1. toukokuuta 1927 Erilliseksi Hyökkäysvaunukomppaniaksi (HvK). Hyökkäysvaunupataljoonan sijoituspaikka oli Hämeenlinnan Poltinaholla. Vilho Nenonen kannatti panssariaselajin lakkauttamista Suomessa.


title: Guanabaranlahti

text: Guanabaranlahti () on merenlahti Rio de Janeiron osavaltiossa Kaakkois-Brasiliassa. Rio de Janeiron ja Duque de Caxiasin kaupungit sijaitsevat lahden länsirannalla sekä Niterói ja São Gonçalo itärannalla. Vesistöön valuvat lahtea ympäröivien kaupunkien asukkaiden jätevedet. Osavaltiota on kritisoitu lahden puhdistuksen laiminlyönnistä.


title: Guanabaranlahti

text: Lahdella järjestetään vuoden 2016 kesäolympialaisten purjehduskilpailut.


title: Erillinen hyökkäysvaunukomppania

text: Erillinen hyökkäysvaunukomppania (HvK 1. toukokuuta 1927 – syyskuu 1939) oli Suomen puolustusvoimien yksikkö, joka muodostui 1927, kun Hyökkäysvaunupataljoona (HvP) supistettiin organisaatioltaan komppanian vahvuiseksi.


title: Erillinen hyökkäysvaunukomppania

text: Erillistä hyökkäysvaunukomppaniaa varten tilattiin 32 Vickers Mark E -panssarivaunua vuosina 1936–1939. Vaunut hankittiin kuitenkin säästösyistä ilman aseistusta, tähtäinoptiikkaa ja viestivälineitä. Alkuperäisenä ajatuksena oli varustaa Vickersit 37 millimetrin Bofors-tykeillä. Säästösyystä niihin kuitenkin asennettiin ensimmäisen maailmansodan aikaisten Renault FT-17 -panssarivaunujen Puteaux-kanuunat. Suomen puolustusministeriön ehdottamasta vuoden 1937 perushankintaohjelmasta viideksi vuodeksi, jonka arvo oli 2,9 miljardia markkaa, oli säästetty 200 miljoonaa markkaa, johon sisältyivät panssarivaunujen varustamiset. Saman brittiläisen panssarivaunun valmistuslisenssin oli hankkinut myös 1931 Neuvostoliitto, joka kehitti Vickersistä oman T-26:n.


title: Erillinen hyökkäysvaunukomppania

text: Hyökkäysvaunupataljoonaa vastaava Panssarivaunupataljoona perustettiin syyskuussa 1939. Sen komentajaksi määrättiin Sven Björkman ja se koostui kahdesta Renault FT-17:llä varustetusta panssarivaunukomppaniasta. Erilliseen hyökkäysvaunukomppaniaan saapuivat palvelukseen kutsutut reserviläiset 12.–14. lokakuuta 1939. Reserviläisten vastaanottoelimen päällikkönä oli aluksi kapteeni L. Nordling ja myöhemmin musiikkiluutnantti Parantainen. Vastaanottoelimen Jakoelin oli sijoitettu Erillisen hyökkäysvaunukomppanian aliupseerikerholle Poltinaholla. Reserviläisiä saapui kaikkiin perustettaviin yksiköihin yli määrävahvuuden ja tämä ylimäärä sijoitettiin perustettuun Panssaritäydennyskomppaniaan ja vanhimmat, palvelukseen kelpaamattomat siirrettiin Hämeenlinnan sotilaspiiriin, joka sijoitti heidät uudelleen.


title: Erillinen hyökkäysvaunukomppania

text: Ensimmäisen panssarivaunukomppanian viisi FT-17:ää siirrettiin Karjalankannakselle kiinteiksi ase- ja tähystyspesäkkeiksi Näykkijärven maastoon Säiniön rautatieaseman kaakkoispuolelle. Toisen panssarivaunukomppanian Renaulteja sijoitettiin Taipalejoelle samaan tarkoitukseen.


title: Erillinen hyökkäysvaunukomppania

text:
Erillinen hyökkäysvaunukomppania perusti seuraavat joukot:
Erillisen hyökkäysvaunukomppanian esikunta muuttui Panssariharjoitusryhmän esikunnaksi 16. lokakuuta ja se muutti nimensä Panssarijoukkojen esikunnaksi 31. lokakuuta. Panssarijoukkojen komentajaksi määrättiin Erillisen hyökkäysvaunukomppanian päällikkö majuri Sven Krister Björkman. Aluksi panssarijoukot olivat suoraan Päämajan alaisia joukko-osastoja kunnes ne siirrettiin 27. lokakuuta Kotijoukkojen komentajan alaisuuteen, joka alisti ne marraskuun alussa 1. täydennysdivisioonan komentajan alaisuuteen.


title: Erillinen hyökkäysvaunukomppania

text: Panssarijoukkojen esikunnan käskyllä perustettiin 2. marraskuuta reservialiupseerikoulu, jonka johtajaksi määrättiin luutnantti K. Reunanen.


title: Erillinen hyökkäysvaunukomppania

text: Vasta majuri Björkmanin tehtyä esityksen todellisen panssariyksikön perustamisesta Päämaja aloitti tarvittavan selvitystyön.


title: Konstantin von Tischendorf

text: Lobegott Friedrich Konstantin von Tischendorf (1815–1874) oli saksalainen käsikirjoituksiin erikoistunut raamatuntutkija. Tischendorf on löytänyt ja julkaissut enemmän Raamatun käsikirjoituksia kuin kukaan toinen tutkija. Hänen merkittävimpiin löytöihinsä kuuluu mahdollisesti vanhimman tunnetun Raamatun käsikirjoituksen Codex Sinaiticusin löytäminen Siinailta Pyhän Katariinan luostarista. Lisäksi hän löysi toisen merkittävän Raamatun käsikirjoituksen Codex Ephraemin tekstin sen päälle kirjoitettujen Efraim Syyrialaisen tekstien alta. Niiden lisäksi Tischendorf julkaisi kymmeniä muitakin käsikirjoituksia sekä käsikirjoitusten pohjalta tekemiään editioita Septuagintasta ja Uudesta testamentista. Näistä erityisesti kriittinen kahdeksas editio ("Editio Octava Critica Major") on edelleen yksi täydellisimmistä koko Uuden Testamentin käsittävistä tekstikriittisistä versioista. Editio Octava Critica Major omalta osaltaan lopulta johti Raamatun tutkijoiden luopumiseen Textus Receptusin käytöstä.


title: Vitaliano Donati

text: Vitaliano Donati (1713–1763) oli Italialainen naturalisti. Padovassa aatelisperheeseen syntynyt Donati opiskeli lääketieteen tohtoriksi, mutta tuli myöhemmin kuuluisaksi kasvitieteilijänä. Erityisesti hänen tutkielmansa Adrianmeren luonnonhistoriasta ("Della Storia Naturale dell’ Adriatico, Saggio") ja erityisesti sen osuus koralleista nousi kuuluisaksi ja käännettiin useille kielille, vaikka koko tutkielma ei koskaan ilmestynytkään täydessä laajuudessaan. Donati kiersi paavi Benedictus XIV:n ja Sardinian kuninkaan kustantamilla näytteidenkeruumatkoilla myös muun muassa Sisiliassa, Egyptissä ja Lähi-idässä.


title: Kai Ebel

text: Kai Ebel (s. 30. elokuuta 1964 Mönchengladbach) on saksalainen urheilutoimittaja. Ebel on toiminut RTL -televisiokanavan urheilutoimittajana vuodesta 1988 ja Formula 1 -sarjan lähetysten kommentaattorina ja toimittajana vuodesta 1992 lähtien.


title: Saint-Chinian

text: Saint-Chinian on kunta Etelä-Ranskassa Hérault’n departementissa Languedoc-Roussillon-Midi-Pyrénées’n alueella. Se on tunnettu viinistään Saint-Chinian (AOC).


title: Guatemalanskorpionilisko

text: Guatemalanskorpionilisko ("Heloderma charlesbogerti") on äärimmäisen uhanalainen myrkkyliskolaji. Se on endeeminen Motaguan laaksossa kaakkoisessa Guatemalassa, erillään muista myrkkyliskolajeista. Guatemalanskorpionilisko on uhanalaisin ja harvinaisin maailman viidestä myrkkyliskolajista, luonnossa elää arviollta enää noin 200 yksilöä, mikä tekee siitä myös yhden maailman uhanalaisimmista liskolajeista. Vuonna 2007 se siirettiin uhanalaisuutensa vuoksi uhanalaisten lajien kansainvälistä kauppaa koskevan yleissopimuksen CITES-liitteestä II liitteeseen I. Tämä merkitsee että sen myyminen on nyt kielletty.


title: Guatemalanskorpionilisko

text: Se on nimetty herpetologi Charles M. Bogertin mukaan.


title: Guatemalanskorpionilisko

text: Aikuisen guatemalanskorpioniliskon ruumis on suurimmalta osin musta, ja siinä on täpliä joiden väri vaihtelee valkoisesta keltaiseen. Hännässä ei ole täpliä, vaan sen sijaan selvästi erottuvia raitoja. Nuorta yksilöä on vaikea erottaa muista myrkkyliskolajeista.


title: Guatemalanskorpionilisko

text: Guatemalanskorpionilisko elää vain kuivissa metsissä Guatemalassa, Motaguan laaksossa.


title: Guatemalanskorpionilisko

text: Guatemalanskorpionilisko saa pääasiallisen ravintonsa asuttamiensa kuivien joenuomien kyyhkyjen ja kaijojen munista. Nämäö linnut pesivät paksuilla, matalilla oksilla, joihin guatemalanskorpionilisko pääsee käsiksi. Lisko syö myös erilaisia hyönteisiä sekä samalla alueella elävän uhanalaisen "Ctenosaura palearis"-leguaanin munia.


title: Guatemalanskorpionilisko

text: Guatemalanskorpionilisko luokiteltiin skorpioniliskon ("Heloderma horridum ") alajiksi kunnes sen neljä alalajia 2013 eroteltiin omiksi lajeikseen.


title: Grazalema

text: Grazalema on kunta Cádizin maakunnassa Etelä-Espanjassa. Cádiziin on matkaa noin 140 km. Grazaleman väkiluku on noin 2100 (2015).


title: Grazalema

text: Grazalema on yksi niistä 19 kunnasta, jotka muodostavat Valkoisten kylien reitin (esp. Ruta de los pueblos blancos).


title: Demokraattien kansallinen komitea

text: Yhdysvaltain demokraattisen puolueen kansallinen komitea (engl. "Democratic National Committee", "DNC") on demokraattisen puolueen johtava elin. Puolueen hallinnoinnin lisäksi komitea kampanjoi ja kerää rahaa demokraattisen puolueen ehdokkaille. Se järjestää joka neljäs vuosi puoluekokouksen, jossa vahvistetaan puolueen presidenttiehdokas ja muodostetaan puolueohjelma.


title: Demokraattien kansallinen komitea

text: DNC:hen kuuluu yli 300 jäsentä, joihin kuuluvat kunkin 50 osavaltion demokraattipuolueen puheenjohtaja ja varapuheenjohtaja sekä runsaat 200 jäsenäänestyksellä valittua henkilöä.


title: Miehiä ja vaimoja

text: Miehiä ja vaimoja ("Husbands and Wives") on Woody Allenin käsikirjoittama ja ohjaama komediadraama vuodelta 1992. Elokuvan pääosissa näyttelevät Allenin itsensä lisäksi Mia Farrow, ohjaajana paremmin tunnettu Sydney Pollack, Judy Davis, Juliette Lewis ja Liam Neeson.


title: Miehiä ja vaimoja

text: Elokuva oli Woody Allenin ja Mia Farrow’n viimeinen yhteistyö. Heidän avioeronsa tapahtui vähän ennen elokuvan ensi-iltaa. Myös elokuvassa teemana on avioero, josta pariskunta Jack ja Sally (Pollack ja Davis) yllättäen kertovat ystäväpariskunnalle Gabelle ja Judylle (Allen ja Farrow). Pian Jack esittelee uuden kumppaninsa ja Gabe puolestaan aloittaa suhteen nuoren naisopiskelijan (Juliette Lewis) kanssa.


title: Miehiä ja vaimoja

text: Elokuvan lopussa Jack ja Sally ovat palanneet yhteen, kun taas Gabe asuu yksin. Kun elokuvan loppukohtaus on leikattu mustaan, kuullaan Gaben kysyvän kuvausyhmältä: ”Voinko nyt mennä? Oliko se siinä?”


title: Miehiä ja vaimoja

text: Carlo Di Palma kuvasi elokuvan nopeasti liikkuvalla käsivarakameralla, ja elokuvassa rikotaan niin sanottua neljättä seinää muun muassa käyttämällä välillä dokumentinomaisia päähenkilöiden ”haastatteluja”.


title: Miehiä ja vaimoja

text: "Miehiä ja vaimoja" oli Allenin ensimmäinen elokuva TriStar Pictures -yhtiölle, kun hän aiemmin oli tehnyt elokuvansa joko United Artists- tai Orion Pictures -yhtiölle.


title: Miehiä ja vaimoja

text: "Miehiä ja vaimoja" tuotti Oscar-ehdokkuudet käsikirjoituksesta ja naissivuosasta (Judy Davis). Elokuva palkittiin muun muassa vuoden parhaana ulkomaisena elokuvana Ruotsin Guldbagge-gaalassa. Elokuva ja etenkin Judy Davis sai useita muitakin palkintoja.


title: Miehiä ja vaimoja

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Villaluenga del Rosario

text: Villaluenga del Rosario on kunta Cádizin maakunnassa Etelä-Espanjassa. Kunnan väkiluku on noin 500 (2015).


title: Villaluenga del Rosario

text: Villaluenga del Rosario on yksi niistä 19 kylästä, jotka muodostavat Valkoisten kylien reitin (esp. Ruta de los pueblos blancos).


title: Anton Cederholm

text: Anton Cederholm (s. 21. helmikuuta 1995 Helsingborg, Ruotsi) on ruotsalainen jääkiekkopuolustaja, joka pelaa kotimaansa toiseksi korkeimmalla sarjatasolla HockeyAllsvenskan-joukkue AIK IF:ssä lainalla NHL-joukkue Vancouver Canucksista. Hän pelannee lähinnä AHL-joukkue Utica Cometsissa.


title: Anton Cederholm

text: Cederholm on Jonstorps IF:n kasvatti. Hän siirtyi 15-vuotiaana Rögle BK:n junioreihin kaudeksi 2010–2011. Kauden 2011–2012 päätteeksi Cederholm voitti J20 SuperElitin pronssia. Kaudella 2012–2013 hän debytoi Röglen Elitserien-joukkueessa, jossa 17-vuotias Cederholm pelasi 12 runkosarjaottelua ilman tehopisteitä. Hän teki Elitserien-debyyttinsä runkosarjan avauskierroksella 13. syyskuuta 2012 Luleå HF:ää vastaan. Rögle putosi kauden päätteeksi HockeyAllsvenskaniin. Cederholm teki joukkueen kanssa jatkosopimuksen huhtikuussa 2013.


title: Anton Cederholm

text: Vancouver Canucks varasi Cederholmin viidennellä kierroksella 145. pelaajana . Samana kesänä hänet varasi myös WHL-joukkue Portland Winterhawks 60. pelaajana . Cederholm siirtyi joukkueeseen kaudeksi 2013–2014. Hän eteni Winterhawksin kanssa aina WHL:n finaaleihin asti, mutta Ed Chynoweth Cupin vei kuitenkin Edmonton Oil Kings otteluvoitoin 4–3.


title: Anton Cederholm

text: Toukokuussa 2014 Cederholm teki kolmivuotisen tulokassopimuksen Vancouver Canucksin kanssa. Hän siirtyi kaudeksi 2014–2015 vielä Winterhawksiin, jonka varakapteeniksi Cederholm nousi. Kaudeksi 2015–2016 hän siirtyi Canucksin organisaatioon. Seura lähetti Cederholmin harjoitusleirin päätteeksi ensin AHL-joukkue Utica Cometsiin, mutta ennen ensimmäistäkään sarjaottelua hänet lähetettiin kuitenkin ECHL-joukkue Kalamazoo Wingsin vahvuuteen. Cederholm pelasi siellä koko kauden ja hän voitti K-Wingsin sisäisen tehotilaston lukemalla +18.


title: Anton Cederholm

text: Kaudeksi 2016–2017 Canucks lainasi Cederholmin takaisin kotimaahansa Rögle BK:n SHL-joukkueeseen, jossa hänen todettiin yhteisymmärryksessä kehittyvän parhaiten. Cederholm pelasi siellä kahdeksan ottelua ilman tehopisteitä, kunnes hän siirtyi loppukaudeksi sarjatasoa alemmas HockeyAllsvenskan-joukkue AIK IF:ään. Kauden 2017–2018 Cederholm aloitti AHL-joukkue Utica Cometsin vahvuudessa.


title: Anton Cederholm

text: Cederholm alle 18-vuotiaiden Ivan Hlinkan muistoturnauksessa vuosina 2011 ja 2012, joista ensimmäinen turnaus päättyi hopeaan ja jälkimmäinen pronssiin. Hän pelasi myös World U-17 Hockey Challengessa vuonna 2012. Yhteensä Cederholm on pelannut viisi nuorten ja 31 poikien maaottelua.


title: Anton Cederholm

text: Elite Prospects -sivuston mukaan Cederholm on pelityyliltään puolustava puolustaja, joka on hyvin käyttökelpoinen alivoimalla.


title: Anton Cederholm

text: Cederholmin pikkuveli Jacob pelaa HV71:n SHL-joukkueessa ja hänellä on Winnipeg Jetsin NHL-varaus vuodelta .


title: Elämäni kesä

text: Elämäni kesä ("Biloxi Blues") on Mike Nicholsin ohjaama draamakomedia vuodelta 1988. Elokuvan käsikirjoituksen on tehnyt Neil Simon oman samannimisen näytelmänsä pohjalta (näytelmää on esitetty myös suomeksi nimellä "Biloxi Blues"). Se on keskimmäinen Simonin nuoruusmuistoihin perustuvasta näytelmätrilogiasta, jonka muutkin osat on tehty elokuviksi: "Brighton Beach Memoirs" (1986) ja "Sukumme on toista maata" ("Lost in Yonkers", 1993).


title: Elämäni kesä

text: "Elämäni kesässä" nuori New Yorkin Brooklynissä varttunut juutalaispoika (Matthew Broderick) joutuu toisen maailmansodan loppuvaiheissa armeijaan ja lähetetään alokaskoulutukseen Mississipin osavaltion Biloxiin. Eksentristä alokaskouluttajaa esittää Christopher Walken.


title: Elämäni kesä

text: "The New York Timesin" kriitikot valitsivat "Elämäni kesän" vuonna 2004 yhdeksi kaikkien aikojen tuhannesta parhaasta elokuvasta maailmassa. "Chicago Sun-Timesin" Roger Ebert ei pitänyt siitä tuoreeltaan lainkaan, vaan kutsui elokuvaa kalpeaksi, pinnalliseksi, epävakuuttavaksi ja ennakoitavaksi versioksi Simonin näytelmästä. "Video-oppaassa" vuodelta 1994 Ilkka Jauhiainen antoi elokuvalle kolme tähteä viidestä, mikä teoksen mukaan vastaa sanallista arviota ”hyvä”.


title: Elizabeth Warren

text: Elizabeth Warren (s. 22. kesäkuuta 1949 Oklahoma City, Oklahoma) on yhdysvaltalainen demokraattisen puolueen poliitikko ja juristi. Hänet valittiin Yhdysvaltain senaattiin Massachusettsin osavaltiosta vuoden 2012 vaaleissa. Hän on ensimmäinen nainen, joka on valittu senaattoriksi Massachusettsista. Warrenin kampanja oli Yhdysvaltojen mittapuulla varsin vasemmistolainen.


title: Elizabeth Warren

text: Warren valmistui opettajaksi Houstonin yliopistosta vuonna 1970. Pari vuotta myöhemmin Warren muutti miehensä ja tyttärensä kanssa New Jerseyyn, jossa hän suoritti oikeustieteen tutkinnon Rutgersin yliopistossa vuonna 1976.


title: Elizabeth Warren

text: Warren kertoo kannattaneensa republikaaneja vuoteen 1995 asti.


title: Elizabeth Warren

text:
Warren on sanonut syksyllä 2017 CNN:n haastattelussa että demokraattien esivaalissa edellisiin presidentinvaaleihin oli vaalivilppiä Hillary Clintonin hyväksi.
Vuoden 2018 lopuksi Warren kertoi asettuvansa demokraattien esivaaliehdokkaaksi tähdäten presidentiksi 2020.


title: Elizabeth Warren

text: Warren esiintyi 1990-luvulla Amerikan intiaanina työpaikkansa Harvardin yliopiston kirjoissa. Yliopisto käytti Warrenin väitettyä syntyperää mainostamaan monimuotoisuuttaan ja yliopiston lehdessä häntä tituleerattiin ensimmäiseksi vähemmistötaustaiseksi naiseksi opetushenkilökunnassa.


title: Elizabeth Warren

text:
Väite nousi esiin 2012 Warrenin pyrittyä senaatiin, joilloin hänen republikaanien vastaehdokkaansa väitti hänen pyrkineen hyötymään intiaanina esiintymisestä työpaikkansa saannissa. Kiistaan on liittynyt myös presidentti Trump, joka on toistuvasti nimittänyt Warrenia pilkkanimellä "Pocahontas" ja luvannut miljoona dollaria Warrenin valitsemalle hyväntekeväisyysjärjestölle jos Warren todistaa syntyperänsä.
Warren sanoo väitteen intiaanitaustasta perustuvan perheen tarinoihin.


title: Elizabeth Warren

text:
Warrenin syksyllä 2018 teettämän DNA-testin mukaan hänellä on Amerikan alkuperäisväestöön kuuluva esivanhempi 6-10 sukupolven takaa.
Täten Warren on taustaltaan 1/64 – 1/1024 osaa intiaani.


title: Elizabeth Warren

text: Cherokee Nation on sanonut pitävänsä epäsopivana Warrenin väitettä yhteydestä intiaanikulttuuriin ja antanut lausunnon että DNA-testin käyttö väitteeseen heimoyhteydestä on väärin ja Warren haittaa ylläpitämällään väitteella heimon etuja.


title: Brighton Beach Memoirs

text: Brighton Beach Memoirs (tv-esityksessä "Muistoja rannikolta") on Gene Saksin ohjaama yhdysvaltalainen draamakomedia vuodelta 1986. Elokuvan käsikirjoituksen on tehnyt Neil Simon oman samannimisen näytelmänsä pohjalta (näytelmää on esitetty suomeksi nimillä "Muistojani rannikolta, Villi nuoruuteni" ja "Brighton Beach Memories"). Se on ensimmäinen Simonin nuoruusmuistoihin perustuvasta näytelmätrilogiasta, jonka muutkin osat on tehty elokuviksi: "Elämäni kesä" ("Biloxi Blues", 1988) ja "Sukumme on toista maata" ("Lost in Yonkers", 1993).


title: Brighton Beach Memoirs

text: Juutalaispoika Eugene varttuu Brooklynin Brighton Beachissä 1930-luvun lamavuosina, tutustuu seksuaalisuuteen ja yrittää löytää omaa identiteettiään. Kestämistä on myös omassa perheessä: isoveli Stanleyssä, äidissä ja isässä sekä äidin sisko Blanchessa, joka leskeksi jäätyään tulee Eugenen perheen kotiin asumaan kahden tyttärensä kanssa.


title: Brighton Beach Memoirs

text: Elokuvassa rikotaan usein niin sanottu neljäs seinä ja puhutaan suoraan kameralle eli yleisölle.


title: Brighton Beach Memoirs

text: "Chicago Sun-Timesin" Roger Ebert ei pitänyt elokuvasta juurikaan, ja piti pääsyynä taitavan teatteriohjaajan Gene Saksin kömpelyyttä elokuvaohjaajana. Myöskään pääosaan valittu Jonathan Silverman ei Ebertin mielestä onnistu niin kuin Matthew Broderick teatteriversiossa. "Video-oppaassa" vuodelta 1994 Ilkka Jauhiainen antoi elokuvalle kolme tähteä viidestä, mikä teoksen mukaan vastaa sanallista arviota ”hyvä”.


title: Oleksandr Bilostinnyi

text: Oleksandr Mih’аilovitš Bilostinnyi (, , 24. helmikuuta 1959 Odessa, Ukrainan SNT, Neuvostoliitto – 24. toukokuuta 2010 Trier, Saksa) oli ukrainalaistaustainen koripalloilija, joka edusti maajoukkuetasolla Neuvostoliittoa ja yhdistynyttä joukkuetta.


title: Oleksandr Bilostinnyi

text: Miesten maajoukkuetasolla Bilostinnyi edusti Neuvostoliittoa, jonka pelaajana hän voitti olympiakultaa Soulissa 1988, olympiapronssia Moskovassa 1980, maailmanmestaruuden Kolumbiassa 1982, kolme MM-hopeaa, kolme Euroopan mestaruutta ja kolme muuta EM-mitalia. Neuvostoliiton hajottua Bilostinnyi edusti vielä neljänneksi sijoittunutta yhdistynyttä joukkuetta Barcelonan kesäolympialaisissa 1992.


title: Oleksandr Bilostinnyi

text: Neuvostoliiton hajottua Bilostinnyi pelasi Espanjassa ja Saksassa, missä hän piti pelaajauransa jälkeen ravintolaa ja kuoli keuhkosyöpään 51-vuotiaana vuonna 2010.


title: Tetramorph

text: Tetramorph on puolalaisen death metal -yhtye Nomadin EP-levy, joka julkaistiin 18. syyskuuta 2015 levymerkillä Witching Hour.


title: Sukumme on toista maata

text: Sukumme on toista maata ("Lost in Yonkers") on Martha Coolidgen ohjaama draamakomedia vuodelta 1993. Elokuvan käsikirjoituksen on tehnyt Neil Simon oman samannimisen, Pulitzer-palkitun näytelmänsä pohjalta (näytelmää on esitetty suomeksi nimellä "Siekailematon suku"). Se on viimeinen osa Simonin nuoruusmuistoihin perustuvasta näytelmätrilogiasta, jonka muutkin osat on tehty elokuviksi: "Brighton Beach Memoirs" (1986) ja "Elämäni kesä" ("Biloxi Blues", 1988).


title: Sukumme on toista maata

text: "Sukumme on toista maata" on kertomus kahdesta pojasta, jotka lähetetään toisen maailmansodan aikana omituisten sukulaisten luo New Yorkin Yonkersiin.


title: Volodymyr Tkаtšenko

text: Volodymyr Petrovytš Tkаtšenko (, , s. 20. syyskuuta 1957 Golovinka, Venäjän SFNT, Neuvostoliitto) on ukrainalaistaustainen kilpauransa päättänyt koripalloilija, joka edusti maajoukkuetasolla Neuvostoliittoa. Hänet on nimetty FIBA Hall of Fameen.


title: Volodymyr Tkаtšenko

text: Miesten maajoukkuetasolla Tkаtšenko edusti Neuvostoliittoa, jonka pelaajana hän voitti olympiapronssia Montréalissa 1976 ja Moskovassa 1980, maailmanmestaruuden Kolumbiassa 1982, kaksi MM-hopeaa, kolme Euroopan mestaruutta ja kaksi EM-hopeaa. Vuonna 1979 Tkаtšenko palkittiin sekä Euroscar Awardilla että Mr. Europa -palkinnolla. Vuonna 2015 hänet nimettiin FIBA Hall of Fameen.


title: Fornication Rites

text: Fornication Rites on suomalaisten black metal -yhtyeiden Anal Blasphemyn ja Epäkristuksen split-albumi, joka julkaistiin huhtikuussa 2016 levymerkillä Spread Evil.


title: Feeding the Crawling Shadows

text: Feeding the Crawling Shadows on suomalaisen black metal -yhtye Sargeistin neljäs studioalbumi. Se julkaistiin 31. maaliskuuta 2014 levymerkillä World Terror Committee.


title: Zach Yuen

text: Zachary Yuen (s. 3. maaliskuuta 1993 Vancouver, Brittiläinen Kolumbia, Kanada) on kanadalais-kiinalainen jääkiekkopuolustaja, joka edustaa KHL:n kiinalaisjoukkue Red Star Kunlunia.


title: Zach Yuen

text: Yuen aloitti jääkiekkoilun omien sanojensa mukaan 3-vuotiaana kotikaupungissaan Vancouverissa. WHL-joukkue Vancouver Giants varasi hänet 22. pelaajana kesällä 2008. Yuen pelasi kauden 2008–2009 vielä suurimmaksi osaksi BCMML-junioriliigan Greater Vancouver Canadiansissa, mutta Giantsin sijaan hän aloitti WHL-uransa Tri-City Americansissa. Yuenin tulokaskausi 2009–2010 toi liigassa 42 runkosarjaottelussa tehot 1+3=4 ja 22 playoff-ottelussa tehot 1+1=2. Hän eteni Americansin kanssa aina WHL:n finaaleihin saakka, mutta Ed Chynoweth Cupin vei kuitenkin Calgary Hitmen otteluvoitoin 4–1. Kaudella 2010–2011 Yuen teki WHL:n runkosarjassa 32 tehopistettä ja voitti Americansin sisäisen tehotilaston lukemalla +41.


title: Zach Yuen

text: Winnipeg Jets varasi Yuenin neljännellä kierroksella 119. pelaajana . Kaudella 2011–2012 hän oli Tri-City Americansin tehokkain puolustaja tehoilla 12+26=38. Yuen jakoi koko WHL:n tehotilaston voiton joukkuetoverinsa Brendan Shinniminin ja Brandon Wheat Kingsin Mark Stonen kanssa lukemalla +45. WHL Plus-Minus Awardin voitti kuitenkin vähempien päästettyjen maalien turvin Stone. Myös kaudella 2012–2013 Yuen oli Americansin tehokkain puolustaja tehoilla 9+35=44.


title: Zach Yuen

text: Jets ei missään vaiheessa tehnyt tulokassopimusta Yuenin kanssa. Hän osallistui syksyllä 2013 Toronto Maple Leafsin harjoitusleirille ja teki syyskuussa lopulta vapaana agenttina vuoden mittaisen sopimuksen seuran farmijoukkueen, AHL-joukkue Toronto Marliesin kanssa. Yuen pelasi kaudella 2013–2014 kuitenkin vain kolme AHL-ottelua ja hänen kautensa eteni lähes kokonaan ECHL-joukkue Orlando Solar Bearsissa. Syksyllä 2014 Yuen osallistui NHL-joukkue Montréal Canadiensin harjoitusleirille. Lokakuussa hän teki ammattilaistry-out -sopimuksen AHL-joukkue Hamilton Bulldogsin kanssa, mutta hän jäi ilman jatkosopimusta ilman ensimmäistäkään sarjaottelua ja teki vain muutamaa päivää myöhemmin sopimuksen ECHL-joukkue Wheeling Nailersin kanssa. Kesken kauden 2014–2015, tammikuussa 2015 joukkue kauppasi hänet Gwinnett Gladiatorsiin.


title: Zach Yuen

text: Syyskuussa 2015 Yuen teki vuoden mittaisen jatkosopimuksen Atlantaan muuttaneen Gladiatorsin kanssa. Joulukuussa hän vaihtoi sieltä Idaho Steelheadsin riveihin. Yuen voitti kevään 2016 pudotuspeleissä joukkueen sisäisen tehotilaston lukemalla +5.


title: Zach Yuen

text: Kaudeksi 2016–2017 Yuen siirtyi kaksivuotisella KHL:n kiinalaiseen laajennusjoukkue Red Star Kunluniin. Hän oli joukkueen ensimmäinen suoran sopimuksen tehnyt Kiinan kansalainen. Kansalaisuuden ansiosta Yuen täyttää Kunlunissa oman paikkansa vähintään viidestä vaadittavasta joukkueensa oman maan kansalaisesta kokoonpanossa.


title: Zach Yuen

text: Yuen edusti Canada Pacificin joukkuetta World U-17 Hockey Challengessa vuonna 2010.


title: Zach Yuen

text: Yuenin isä on lähtöisin Hongkongista, josta hän muutti 13-vuotiaana Vancouveriin.


title: Ihar Šytau

text: Ihar Sjarhejevitš Šytau (, ; s. 24. lokakuuta 1986 Polotsk, Valko-Venäjän SNT, Neuvostoliitto, nykyinen Polatsk, Valko-Venäjä) on valkovenäläinen jalkapalloilija. Hän edustaa Kazakstanin valioliigassa pelaavaa Astana ja on pelipaikaltaan puolustaja.


title: Wonsu

text: Wonsu (hanja: 元帥) on erittäin korkea sotilasarvo, joka on käytössä Korean tasavallassa ja Korean demokraattisessa kansantasavallassa. Vastaava arvo muualla on marsalkka. "Wonsu" -arvonimen haltijaa kutsutaan yleisesti ”marsalkaksi”.


title: Wonsu

text: "Wonsu" on marsalkkaa vastaava sotilasarvo Pohjois-Korean armeijassa. Arvonimi on ollut jokaisella Pohjois-Korean Suurella johtajalla. Kim Il-sungista tuli Pohjois-Korean ensimmäinen marsalkka 4. helmikuuta 1953.


title: Wonsu

text: "Chasu" on Pohjois-Koreassa arvonimi, joka vastaa ns. varamarsalkkaa. Pohjois-Korea on ainoa maa, jossa se on käytössä. Ensimmäinen varamarsalkka Pohjois-Koreassa oli Choe Yong Gon.


title: Wonsu

text: Vuonna 1992 Kim Il-sungia varten otettiin käyttöön oma "dae wonsu" -arvonimi (ylimarsalkka), joka on vieläkin korkeampi kuin "wonsu". Tällöin "wonsun" arvonimen sai Kim Il-sungin poika Kim Jong-il. Vuonna 2012 Kim Jong-ilin poika Kim Jong-un nimitti itsensä marsalkaksi, ja hän on yksi Pohjois-Korean kolmesta marsalkasta vuonna 2016 marsalkaksi ylennettyjen Kim Yong-chunin ja Hyon Chol-haen ohella.


title: Wonsu

text: "Wonsu" on Etelä-Korean korkein sotilasarvo, ja on yhdistelmä sotamarsalkkaa, ilmavoimien marsalkkaa ja laivastoamiraalia. Se on hieman "daejangia" korkeampi. Yksikään eteläkorealainen ei tähän mennessä ole pitänyt hallussaan "wonsun" arvonimeä.


title: Méxicon 6 tunnin ajo

text: Méxicon 6 tunnin ajo on moottoriurheilun kestävyyskilpailu joka ajetaan Autódromo Hermanos Rodríguez radalla Meksikossa. Kilpailu kestää nimensä mukaisesti 6 tuntia. Ensimmäinen kestävyyskilpailu siellä ajettiin vuonna 1989. Vuonna 2016 kilpailu kuuluu FIA World Endurance Championship -sarjaan.


title: São Paulon 6 tunnin ajo

text: São Paulon 6 tunnin ajo on moottoriurheilun kestävyyskilpailu joka ajetaan Interlagosin radalla Brasiliassa. Kilpailu kestää nimensä mukaisesti 6 tuntia. Vuodet 2012-2014 kilpailu kuului FIA World Endurance Championship -sarjaan.


title: Bahrainin 6 tunnin ajo

text: Bahrainin 6 tunnin ajo on moottoriurheilun kestävyyskilpailu joka ajetaan Bahrain International Circuitin radalla Bahrainissa. Kilpailu kestää nimensä mukaisesti 6 tuntia. Vuodesta 2012 alkaen kilpailu on kuulunut FIA World Endurance Championship -sarjaan.


title: Shanghain 6 tunnin ajo

text: Shanghain 6 tunnin ajo on moottoriurheilun kestävyyskilpailu joka ajetaan Shanghai International Circuitin radalla Kiinassa. Kilpailu kestää nimensä mukaisesti 6 tuntia. Vuodesta 2012 alkaen kilpailu on kuulunut FIA World Endurance Championship -sarjaan.


title: Toyota TS030 Hybrid

text: Toyota TS030 Hybrid on japanilaisen Toyotan valmistama LMP1-luokituksen mukainen kilpa-auto, jolla kilpailtiin FIA World Endurance Championship -sarjassa vuosina 2012–2013.


title: Toyota TS030 Hybrid

text: 14. lokakuuta 2011 Toyota ilmoitti osallistuvansa mukaan FIA World Endurance Championship -sarjaan kaudelle 2012. Auto julkistettiin 24. tammikuuta 2012 Paul Ricardin radalla Ranskassa.


title: FK Rīgas Futbola skola

text: FK Rīgas Futbola skola on jalkapalloseura Riian kaupungista. Seura pelaa maansa korkeimmalla sarjatasolla Virslīgassa. Joukkue tunnettiin aikaisemmin nimellä Daugava.


title: Riga FC

text: Riga Football Club on jalkapalloseura Riian kaupungista. Seura pelaa Latvian korkeimmalla sarjatasolla Virslīgassa. Se perustettiin vuonna 2015, kun FC Caramba Riga ja Dinamo Rīga fuusioituvat. Ensimmäisen kauden se pelasi 1. līgassa nimellä FC Caramba/Dinamo, mutta vaihtoi sen vuonna 2016 noustessaan pääsarjaan nykyiseen Riga FC:hen.


title: Satulinna (kappale)

text: Satulinna on Jukka Kuoppamäen säveltämä ja sanoittama iskelmäkappale, jonka Jari Sillanpää teki levytyksellään tunnetuksi vuonna 1995. Se oli Sillanpään esikoisalbumin suurin hitti, ja se nosti hänet suomalaisen iskelmägenren kestosuosiksi. ”Satulinna” nousi 50 hittiä -listan kärkeen sekä radiosoittolistan neljänneksi. Kappale on sittemmin saavuttanut korkeita sijoituksia kaikkien aikojen iskelmää äänestettäessä. Vuonna 2014 Sillanpää piti ”Satulinnaa” uransa tärkeimpänä kappaleena.


title: Satulinna (kappale)

text: Jukka Kuoppamäki levytti kappaleesta oman versionsa vuonna 1997. Se julkaistiin hänen "Aika näyttää" -albumillaan.


title: Satulinna (kappale)

text: Jari Sillanpää valittiin tangokuninkaaksi vuonna 1995. Myöhemmin kävi ilmi, että Jukka Kuoppamäki oli seurannut Sillanpäätä Tangomarkkinoilla ja pitänyt hänen laulustaan. Jo aiemmin saman vuoden keväällä Sillanpää oli pyytänyt Kuoppamäkeä tekemään hänelle kappaleen. Tangokuninkaaksi kruunaamisen jälkeen Sillanpää soitti Kuoppamäelle Saksaan:


title: Satulinna (kappale)

text: Jukka Kuoppamäki suunnitteli kappaleesta tangoa, mutta sovittaja Kassu Halonen muokkasi siitä beat-iskelmän. Sanoitukseen innoittivat Kuoppamäen vaimon sanat, joita hän halusi kuulla: ”Oonhan mä sun ainoa, sano se mulle”.


title: Satulinna (kappale)

text: Kuoppamäki lähetti Sillanpäälle faksilla ”Satulinnan” nuotit. Sillanpää piti kappaleesta ja alkoi esittää sitä keikoillaan. Kun Sillanpään ensimmäistä albumia ryhdyttiin tekemään, ei ollut kuitenkaan varmuutta, otettaisiinko ”Satulinna” sille mukaan. Sillanpään mukaan hän joutui ”pikkaisen taistelemaan”, että se otettaisiin levylle.


title: Satulinna (kappale)

text: ”Satulinna” muodostui Sillanpään esikoisalbumin suurimmaksi hitiksi. Se julkaistiin singlenä, jossa toinen kappale oli Kassu Halosen säveltämä ja sovittama, ja Vexi Salmen sanoittama ”Oot täydellinen”. ”Satulinna” nousi listoille marraskuussa 1995. Se ei yltänyt singlelistalle, mutta pääsi 50 hittiä -listan kärkeen sekä radiosoittolistan neljänneksi. Kappale käynnisti Suomen kevyen musiikin osastolla poikkeuksellisen Jari Sillanpää -huuman. Samalla kappale sinetöi Sillanpään aseman iskelmägenren kestosuosikkina.


title: Satulinna (kappale)

text: Sillanpää kertoi vuonna 2014, että ”Satulinna” on hänen uransa tärkein kappale. Myös Kuoppamäki on sittemmin kuvannut sitä erääksi rakkaimmista sävellyksistään. Kappaleen suosion on katsottu vuosien saatossa kasvaneen. Vuonna 2014 se valittiin Ilta-Sanomien verkkoäänestyksessä kaikkien aikojen toiseksi parhaaksi iskelmäksi. Iskelmä-radioaseman äänestyksessä 2006 se oli valittu kaikkien aikojen iskelmäksi. Vuonna 2016 se ylsi saman radioaseman äänestyksessä neljänneksi.


title: Satulinna (kappale)

text: Jari Sillanpää esittää ”Satulinnan” jokaisella keikallaan. Live-esiintymisissä siitä on ollut tapana tehdä erilaisia sovituksia. Esimerkiksi kesän 2014 keikoilla siitä esitettiin puoliksi beat- ja puoliksi latinalaismerikkalaista versiota.


title: Satulinna (kappale)

text: Jari Puhakan sovittama ja Jukka Kuoppamäen levyttämä versio julkaistiin vuonna 1997 Kuoppamäen albumilla "Aika näyttää". Vuonna 1998 ”Satulinnan” levyttivät Cantarelli-viihdekuoro sekä Ykslysti Yhtye, ja 1999 Keijo Koo sekä Jorma Timberg.


title: Jakes

text: Jakes tai Jakeš on muun muassa seuraavien henkilöiden sukunimi:


title: Pelon palkka

text: Pelon palkka ("Le Salaire de la peur") on Henri-Georges Clouzot’n ohjaama jännityselokuva vuodelta 1953. Ohjaaja käsikirjoitti elokuvan yhdessä Jérome Geronimin kanssa, ja sen pohjana on Georges Arnaud’n romaani "Le salaire de la peur" (1950). Elokuvan pääosia näyttelevät Charles Vanel, Folco Lulli, Peter van Eyck ja Yves Montand.


title: Pelon palkka

text: "Pelon palkasta" tuli ilmestymisensä jälkeen ensimmäinen elokuva, joka voitti sekä Cannesin että Berliinin elokuvajuhlien pääpalkinnon.


title: Pelon palkka

text: Tapahtumat sijoittuvat Etelä-Amerikkaan. Lähes tiettömän taipaleen takana sijaitsevalla öljykentällä on syttynyt mittava tulipalo, joka voidaan sammuttaa ainoastaan räjäyttämällä. Tämän myötä öljy-yhtiö palkkaa neljä miestä kuljettamaan kahta nitroglyseriinillä lastattua kuorma-autoa 300 mailin matkan vuoriston ja viidakon läpi öljykentälle. Tehtävää pidetään suostumuksena itsemurhaan, koska nitroglyseriini voi räjähtää pienestäkin tärähdyksestä. Neljä miestä suostuu tehtävään, koska heidän taloudellinen tilanteensa on heikko.


title: Pelon palkka

text: "Pelon palkka" voitti Berliinissä 1952 Kultaisen karhun ja Cannesissa 1953 Kultaisen palmun. Se palkittiin myös vuoden parhaan elokuvan Bafta-palkinnolla.


title: Pelon palkka

text: "The New York Timesin" kriitikot valitsivat "Pelon palkan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Pelon palkka

text: "Pelon palkka" sai Suomessa teatteriensi-iltansa vuonna 1955. Se on esitetty Suomen televisiossa vuosina 1958, 1967, 2000 ja 2017.


title: Pelon palkka

text: William Friedkin on ohjannut elokuvasta amerikkalaisen uusintaversion, joka sekin tunnetaan suomeksi nimellä "Pelon palkka" (1977).


title: Pelon palkka (vuoden 1977 elokuva)

text: Pelon palkka ("Sorcerer" tai "Wages of Fear") on William Friedkinin tuottama ja ohjaama jännityselokuva vuodelta 1977. Käsikirjoituksen on sovittanut Walon Green vuonna 1950 ilmestyneestä Georges Arnaud’n romaanista "Le salaire de la peur", jonka pohjalta syntyi myös Henri-Georges Clouzot’n vuoden 1953 samanniminen elokuva.


title: Pelon palkka (vuoden 1977 elokuva)

text: Tarinassa neljä miestä pestautuu henkensä kaupalla kuljettamaan kahta nitroglyseriinillä lastattua kuorma-autoa öljy-yhtiön tuotantokentälle tiettömän taipaleen taakse nimettömäksi jäävässä Etelä-Amerikan maassa.


title: Pelon palkka (vuoden 1977 elokuva)

text: Sekä aikalaiskriitikot että tavallinen yleisö pitivät "Pelon palkkaa" pettymyksenä Friedkinin edellisten elokuvien "Kovaotteiset miehet" ja "Manaaja" jälkeen. Elokuvan maine on kuitenkin myöhemmissä arvioissa parantunut.


title: Pelon palkka (vuoden 1977 elokuva)

text: "Video-oppaassa" vuodelta 1994 Esko Rautakorpi piti "Pelon palkkaa" melkoisen jännitteettömänä ja Tangerine Dreamin musiikkia outona. Hän antoi elokuvalle kaksi tähteä viidestä, mikä vastaa sanallista arviota ”keskinkertainen”.


title: Pézenas

text: Pézenas on kunta Etelä-Ranskassa Hérault’n departementissa Languedoc-Roussillon-Midi-Pyrénées’n alueella. Se sijaitsee Hérault-joen laaksossa. Kaupungilla on pitkä historia ja rikas kulttuuriperintö.


title: Pézenas

text: Kaupungissa on suuri määrä historiallisesti arvokkaita kohteita. Koko vanhakaupunki on suojeltua aluetta. Kaupungissa on paljon kartanoita 1600- ja 1700-luvuilta.


title: Pézenas

text: Kaupungin kulttuuriin on vaikuttanut voimakkaasti 1600-luvulla elänyt ranskalainen näytelmäkirjailija Molière. Hän asettui teatteriryhmänsä "l’Illustre Théâtre"n kanssa kaupunkiin vuosiksi. Tämän perintönä kaupungissa on runsas teatteritarjonta festivaaleineen.


title: Pézenas

text: Kaupungin erikoisuuksia on toteeminen Pézenas’n varsa, joka on listattu Unescon aineettoman kulttuuriperinnön luetteloon.


title: Alkuliskot

text: Alkuliskot eli tuatarat ("Rhynchocephalia") on yksi matelijoiden neljästä elossa olevasta lahkosta. Lahkosta on tähän päivään selvinnyt hengiissä vain yksi laji, Uudessa Seelannissa elävä tuatara. Nimestään huolimatta alkuliskot eivät ole läheistä sukua liskoille tai käärmeille vaikka ne ovatkin niiden lähimmät sukulaiset nykyään elossa olevista lajeista.


title: Alkuliskot

text: Alkuliskot on hyvin vanha matelijoiden ryhmä. Vanhin alkuliskon fossiili on löydetty Saksasta ja se on ajoitettu keskiselle triaskaudelle noin 240 miljoonaa vuotta sitten. Tuatarat ovat "elävä fossiili", mikä näkyy monessa niiden piirteissä. Tuataran aivot ovat suunnilleen yhtä kehittyneet kuin sammakkoeläimillä ja sen sydän on primitiivisempi kuin millään muulla elävällä matelijalla.


title: Alkuliskot

text: Aiemmin nykyiset tuatarat jaoteltiin kahdeksi eri lajiksi niiden esiintymisalueen mukaan, mutta vuonna 2009 tehty tarkempi DNA-analyysi paljasti, että kyse on pikemminkin yhdestä ja samasta lajista.


title: Alkuliskot

text: Aikaisemmassa luokittelussa "Sphenodontia" oli "Rhynchocephalian" synonyymi ja lahkoon luokiteltiin kolme heimoa, "Sphenodontidae" sekä sukupuuttoon kuolleet "Gephyrosauridae" ja "Pleurosauridae".


title: Alkuliskot

text: Nykyään "Sphenodontia" on alkuliskojen alalahko joka sulkee pois "Gephyrosauruksen", mutta sisältää kaikki muut lajit.


title: Alkuliskot

text: Kladogrammi Rauhut "et al.", 2012 mukaan:


title: Voilampi

text: Voilampi on lähdeperäinen noin neliökilometrin kokoinen järvi Ähtärin keskustasta kaakkoon. Järvi laskee Väinänpuroa pitkin Hankaveteen.


title: Villeveyrac

text: Villeveyrac on kunta Etelä-Ranskassa Hérault’n departementissa Languedoc-Roussillon-Midi-Pyrénées’n alueella.


title: Villeveyrac

text: Kunnan nähtävyyksiä on 1100-luvulta peräisin oleva sisterssiläinen Valmagnen luostari.


title: Sagamiharan puukotukset

text: Sagamiharan puukotukset tapahtuivat kun veitsellä aseistautunut mies hyökkäsi vammaisten hoitolaitokseen Tokion lähistöllä Sagamiharassa, Japanissa 26. heinäkuuta 2016. Hyökkäyksessä kuoli 19 ihmistä.


title: FK Ordabasy

text: Futbolnyi klub Ordabasy () on jalkapalloseura Šymkentin kaupungista. Seura pelaa maansa korkeimmalla sarjatasolla Kazakstanin Valioliigassa. Seura on perustettu vuonna 2000, jolloin FC Zhiger ja FC Tomiris fuusioituivat.


title: FK Ordabasy

text: Ordabasy on pelannut kolmena kautena Eurooppa-liigassa. Ensimmäisellä kerralla kaudella 2012-13 se voitti ensimmäisellä karsintakierroksella serbialaisen FK Jagodinan yhteismaalein 1-0, mutta toisella kierroksella norjalainen Rosenborg BK voitti 4-3. Kaudella 2015-16 Ordabasy hävisi ensimmäisellä karsintakierroksella israelilaiselle Beitar Jerusalemille 2-1 ja vuotta myöhemmin samalla kierroksella serbialaiselle Čukaričkille 6-3.


title: Yunus Sentamu

text: Junior Yunus Sentamu (s. 13. elokuuta 1994 Kasese, Uganda) on ugandalainen jalkapalloilija, joka edustaa Veikkausliigassa pelaavaa Tampeen Ilvestä. Pelipaikaltaan hän on keskushyökkääjä.


title: Yunus Sentamu

text: Sentamu aloitti uransa kotimaansa pääsarjajoukkueessa SC Vipersissä. Sieltä hän siirtyi eteläafrikkalaisen AmaZulu FC:n kautta Kongon demokraattiseen tasavaltaan ja AS Vita Club -joukkueeseen. Vuonna 2014 hän auttoi kahdella maalillaan joukkuetta pääsemään Afrikan Mestarien liigan finaaliin, jossa se kuitenkin hävisi algerialaiselle ES Sétifille vierasmaalisäännöllä. Samana vuonna Sentamu valittiin myös Ugandan vuoden jalkapalloilijaksi.


title: Yunus Sentamu

text: Vuonna 2015 Sentamu liittyi tunisialaisen CS Sfaxienin riveihin. Hän kuitenkin ehti pelata joukkueessa vain kolme ottelua ennen sopimuksen purkua. Tammikuussa 2016 Sentamu teki esisopimuksen Ilveksen kanssa. Viisumi- ja pelilupaongelmien takia hän kuitenkin pääsi pelaamaan joukkueessa vasta heinäkuussa.


title: Joel Lumbala

text: Joel Lumbala (s. 1998) on suomalainen näyttelijä, joka esitti "Kotikatu"-sarjassa Janne Mäkimaan poikaa Martti Pétit’tä. Joel Lumbala sai roolin vuonna 2003–2004 ollessaan 5–6-vuotias poika. Hän pelaa nykyään jalkapalloa vapaa-ajallaan.


title: Valeri Tihonenko

text: Valeri Aleksejevitš Tihonenko (, s. 19. elokuuta 1964 Angren, Uzbekistanin SNT, Neuvostoliitto) on venäläinen koripallovalmentaja ja kilpauransa päättänyt koripalloilija, joka edusti maajoukkuetasolla Venäjän lisäksi Neuvostoliittoa ja yhdistynyttä joukkuetta.


title: Valeri Tihonenko

text: Miesten maajoukkuetasolla Tihonenko edusti aluksi Neuvostoliittoa, jonka pelaajana hän voitti olympiakultaa Soulissa 1988, kaksi MM-hopeaa ja kolme EM-mitalia. Neuvostoliiton hajottua hän edusti neljänneksi sijoittunutta yhdistynyttä joukkuetta Barcelonan kesäolympialaisissa 1992 ja vielä Venäjää 1990-luvun lopussa muun muassa saavuttaen MM-hopeaa Kreikassa 1998.


title: Valeri Tihonenko

text: Pelaajauransa jälkeen Tihonenko toimi koripallovalmentajana ja valmensi muun muassa Venäjän naisten maajoukkueen EM-hopealle vuonna 2009.


title: Toyota TS050 Hybrid

text: Toyota TS050 Hybrid on japanilaisen Toyotan valmistama LMP1-luokituksen mukainen kilpa-auto, jolla se on kilpaillut FIA World Endurance Championship -sarjassa vuodesta 2016 lähtien. Auto julkistettiin 24. maaliskuuta 2016 Paul Ricardin radalla Ranskassa.


title: Aklarubisiini

text: Aklarubisiini eli aklasinomysiini A (CHNO) on antrasykliineihin kuuluva orgaaninen yhdiste. Yhdistettä voidaan käyttää lääketieteessä eräiden syöpien kuten leukemian hoidossa.


title: Aklarubisiini

text: Huoneenlämpötilassa aklarubisiini on keltaista kiteistä ainetta. Se liukenee hyvin veteen pH:n ollessa välillä 4–6 ja vesiliuosten väri muuttuu keltaisesta voimakkaan punavioletiksi lisättäessä emästä liuokseen. Orgaanisista liuottimista se liukenee muun muassa etyyliasetaattiin ja kloroformiin. Aklarubisiini on optisesti aktiivinen yhdiste ja sen ominaiskiertokyky dikloorimetaanissa on -11,5. Aklarubisiinin rakenne koostuu aklavinoniksi kutsutusta aglykonista ja trisakkaridiosasta.


title: Aklarubisiini

text: Aklarubisiini on topoisomeraasi II-entsyymin inhibiittori ja se estää erityisesti RNA:n mutta myös DNA:n synteesiä. Se inhiboi myös topoisomeraasi I:stä ja stimuloi tämän entsyymin katalysoimaa DNA:n hajottamista. Aklarubisiinia käytetään muun muassa akuutin myelooisen leukemian hoidossa. Aklarubisiini voi aiheuttaa yliherkkyysreaktioita.


title: Aklarubisiini

text: Ensimmäisen kerran aklarubisiini eristettiin vuonna 1974 ja sitä tuottaa "Streptomyces galilaeus"-bakteeri. Bioteknillinen tuotantotapa on nykyäänkin menetelmä, jolla tätä yhdistettä tuotetaan.


title: Oleksandr Volkov

text: Oleksandr Anаtolijovytš ”Saša/Sasha” Volkov (, , s. 23. kesäkuuta 1964 Omsk, Venäjän SFNT, Neuvostoliitto) on ukrainalainen poliitikko ja kilpauransa päättänyt koripalloilija, joka edusti maajoukkuetasolla Ukrainan lisäksi Neuvostoliittoa ja yhdistynyttä joukkuetta.


title: Oleksandr Volkov

text: Miesten maajoukkuetasolla Volkov edusti pitkään Neuvostoliittoa, jonka pelaajana hän voitti olympiakultaa Soulissa 1988, kaksi MM-hopeaa ja kolme EM-mitalia. Neuvostoliiton hajottua Volkov edusti vielä neljänneksi sijoittunutta yhdistynyttä joukkuetta Barcelonan kesäolympialaisissa 1992 ja hetken Ukrainaa. Hän pelasi myös NBA:ssa Atlanta Hawksissa.


title: Oleksandr Volkov

text: Volkov on pelaajauransa jälkeen toiminut poliitikkona: hän on toiminut Ukrainan urheiluministerinä, ja hänet on valittu useasti maan parlamenttiin. Volkov on toiminut myös Ukrainan koripalloliiton johtajana.


title: Riian metro

text: Riian metro () oli Latvian pääkaupunkiin Riikaan Neuvostoliiton aikaan suunniteltu metro. Metroon suunniteltiin kolmea linjaa ja yhteensä 33 asemaa rakennettavaksi vuoteen 2021 mennessä, mutta laulavan vallankumouksen myötä hanke kohtasi vastustusta ja Neuvostoliiton romahtamisen myötä rakentamista ei koskaan aloitettu. Rakentamisen oli suunniteltu alkavan vuonna 1990.


title: Riian metro

text: Kaupungin asukasluku on vähentynyt vuodesta 1990 maastamuuton ja negatiivisen väestönkasvun myötä, mikä on tehnyt metrohankkeesta epärealistisen lähitulevaisuudessa, jopa EU-rahoituksella toteutettuna. Neuvostoliiton romahtamisen myötä mahdollisesta metron rakentamisesta ei ole keskusteltu julkisesti.


title: Sergei Panov

text: Sergei Jurjevitš Pаnov (, s. 30. kesäkuuta 1970 Rjazan, Venäjän SFNT, Neuvostoliitto) on venäläinen kilpauransa päättänyt koripalloilija.


title: Sergei Panov

text: Miesten maajoukkuetasolla Panov edusti Neuvostoliiton hajottua neljänneksi sijoittunutta yhdistynyttä joukkuetta Barcelonan kesäolympialaisissa 1992. Tämän jälkeen hän edusti Venäjää yli vuosikymmenen ajan useissa arvokilpailuissa, muun muassa Sydneyn kesäolympialaisissa 2000, ja saavutti 1990-luvulla kaksi MM-hopeaa, EM-hopean ja EM-pronssin.


title: Sorceress

text: Sorceress on ruotsalaisen progressiivisen metallin yhtye Opethin kahdestoista studioalbumi. Albumi julkaistiin 30. syyskuuta 2016 levymerkillä Nuclear Blast.


title: Sorceress

text: Albumi debytoi Suomen virallisen listan sijalla 3. Yhdysvalloissa se nousi Billboard 200 -listan sijalle 24.


title: Sorceress

text: Albumi sai erinomaisen vastaanoton. Albumiarvosteluja keräävän Metacriticin keskiarvo albumille on 81/100, mikä perustuu kymmeneen ammattilaisarvioon. Imperiumin Niko Kaartinen antoi albumille yhdeksän tähteä kymmenestä. Hän sanoi Mikael Åkerfeldtin onnistuneen luomaan yhtenäisen ja ajattoman kokonaisuuden, jota se vielä haki kahdella edeltävällä uutta linjaa hakevalla albumillaan. Pitchfork Median arvostelija piti muuntautumista progressiivisen rockin yhtyeeksi onnistuneena ja yhtyeen kuulostavan rennommalta kuin koskaan, niin hyvässä kuin pahassakin. The Guardianin Andy O’Connor antoi albumille täydet viisi tähteä. Hän piti äänimaailmaa rikkaana sekä ”naurettavana”, että yhtye kykenee saamaan vanhanaikaisesta progressiivisesta rockista niinkin mielenkiintoista. Soundin Pekka Laine sanoi albumin olevan parhaimmillaan raskaammissa kappaleissa, ja sen progressiivisuuden olevan insinöörimäistä sekä turhankin tasapaksua. V2.fi-sivuston Jesse Kärkkäinen totesi albumin olevan yhtyeen paras julkaisu moneen vuoteen, jolla se valjastaa nykyisen tyylinsä toimivaksi konseptiksi. Hän kehui myös albumin värikästä ja monipuolista kappalemateriaalia, jota orgaaninen äänimaailma hienosti tukee.


title: Pirates!

text: Pirates! ("The Pirates! In an Adventure with Scientists!") on Kananlento ja Wallace & Gromit -elokuvien tekijöiden animaatioseikkailu. Pääosassa on muhkeapartainen Piraattikapteeni merten – ei ehkä niin menestyksekkäänä, mutta sitäkin innokkaampana – kauhuna.


title: Pirates!

text: Elokuva julkaistiin yhdysvalloissa nimellä The Pirates! Band of Misfits.


title: Ingemar Teever

text: Ingemar Teever (s. 24. helmikuuta 1983 Saue, Viron SNT) on virolainen kauden 2015 jälkeen uransa lopettanut jalkapalloilija. Pelipaikaltaan hän on hyökkääjä.


title: Ingemar Teever

text: Teever pelasi ensimmäiset ottelunsa Viron pääsarjassa Meistriliigassa kaudella 2002 edustaen TVMK:ta. Hän pelasi seurassa yhteensä 105 pääsarjaottelua vuosina 2002–2005 ja teki 69 maalia. Teever voitti TVMK:ssa Viron-mestaruuden kaudella 2005 ja Viron cupin kaudella 2003. Kaudeksi 2006 Teever siirtyi Ruotsin pääsarjassa Allsvenskanissa pelaavaan Östersiin, jossa hän yhden Allsvenskan- ja yhden Superettan-kauden aikana teki yhteensä viisi maalia 42 sarjaottelussa. Teever palasi Meistriliigaan siirtyen Nõmme Kaljuun ja teki vuosina 2008–2010 seuralle 31 maalia 59 pääsarjaottelussa. Kaudella 2008 hän voitti sarjan maalikuninkuuden 23 maalilla. Kaudet 2010–2011 ja 2011–2012 hän edusti Saksan Regionalligassa pelannutta Pfullendorfia. Teeverin viimeinen seura oli Levadia, jossa hän vuosina 2012–2015 pelasi 109 Meistriliigan ottelua tehden 53 maalia. Hän lopetti uransa maalikuninkuuteen tehtyään 24 maalia kaudella 2015. Levadiassa Teever voitti Viron-mestaruuden kausina 2013 ja 2014 sekä Viron cupin kausina 2012 ja 2014.


title: Ingemar Teever

text: Viron maajoukkueessa Teever pelasi 30 ottelua, joissa hän teki neljä maalia. Otteluista 24 hän pelasi vuosina 2003–2006, mutta teki paluun maajoukkueeseen vuosia myöhemmin pelaten vuosina 2014–2015 kuusi maaottelua.


title: Ingemar Teever

text: TVMK


title: Ingemar Teever

text: Levadia


title: Ingemar Teever

text: Henkilökohtaiset


title: Performance (elokuva)

text: Performance (suomeksi myös "Nottinghill klo 11.17" tai "Notting Hill klo 11.17") on Nicolas Roegin ja Donald Cammellin ohjaama ja Cammellin käsikirjoittama brittiläinen rikoselokuva. James Foxin ohella toista miespääosaa näyttelee elokuvadebyytissään The Rolling Stones -yhtyeen Mick Jagger, joka tosin ilmestyy tarinaan vasta elokuvan puolenvälin tienoilla. Elokuva tehtiin 1968, mutta tuotiin ensi-iltaan vasta 1970. Ristiriitaisen vastaanoton saanutta synkkää elokuvaa on kutsuttu 1960-luvun svengaavan Lontoon päätepisteeksi.


title: Performance (elokuva)

text: Tyylikäs pikkugangsteri, nuori ja salskea Chas (James Fox) on erikoistunut pomonsa saatavien enemmän tai vähemmän väkivaltaiseen perintään. Hän joutuu vaikeuksiin ja aikoo aluksi paeta maaseudulle, mutta kuuleekin sattumalta (vasta hieman ennen elokuvan puoliväliä) vapaasta kellariasunnosta. Se osoittautuu sijaitsevan julkisuudesta vetäytyneen rocktähden Turnerin (Jagger) talossa, jossa tämä asuu kahden nuoren naisen (Anita Pallenberg ja Michèle Breton kanssa.


title: Performance (elokuva)

text: Uraansa otteen menettänyt Turner näkee Chasissä jotain samaa kuin mitä itse ennen oli ja aloittaa psykologisen pelinsä jossa identiteetit sekoittuvat. Huumeiden ja seksin avulla hän saa Chasin pahasti sekaisin niin, ettei tämä tiedä enää kuka on. Gangsterit saavat tietää Chasin olinpaikan ja tulevat hakemaan häntä tapettavaksi. Elokuvan loppu on epäselvä: lähteekö heidän mukaansa Chas vai Turner, ja kumpi heistä sai sitä ennen luodin päähänsä?


title: Performance (elokuva)

text: Toinen ohjaajista Nicolas Roeg myös kuvasi elokuvan itse. Hän käytti eri filmimateriaaleja kuvastamaan tarinan eri tapahtumapaikkoja, kuten rocktähden talon psykedeelistä ilmapiiriä. Elokuvassa on myös paljon Roegille tyypillisiä epälineaarisia leikkauksia, jotka sekoittavat katsojan ajantajua. Materiaalin parissa työskenteli neljä leikkaajaa.


title: Performance (elokuva)

text: Elokuvan kuvausten jälkeen James Fox hakeutui psykiatriseen hoitoon, tuli uskoon ja oli poissa elokuvien teosta kymmenisen vuotta. Syiksi on kerrottu kuvauksissa käytetty DMT-huume ja vuonna 1971 sattunut Foxin isän kuolema, mutta jo 1950-luvun alussa lapsinäyttelijänä uransa aloittanut Fox on sanonut olleensa ylirasittunut jo ennen "Performancen" kuvauksia ja tauon tehneen hänelle hyvää.


title: Performance (elokuva)

text: "Performance" sai aikalaiskriitikoilta hyvin ristiriitaisia arvioita, mutta sen maine on sittemmin parantunut. "Time"-lehden Richard Schickel kutsui sitä arvottomimmaksi elokuvaksi mitä oli nähnyt sen jälkeen kun ryhtyi elokuvakriitikoksi. "Chicago Sun-Timesin" Roger Ebert kehui Jaggerin roolityötä, muttei pitänyt elokuvaa muilta osin sen kummemmin hyvänä kuin huonona, ainoastaan kiinnostavana.


title: Performance (elokuva)

text: Vuonna 1999 "Performance" valittiin sijalle 48 British Film Instituten kokoamalla listalla 1900-luvun sadasta parhaasta brittielokuvasta.


title: Performance (elokuva)

text:
Suomen televisiossa "Performance" on esitetty elokuussa 1988
(Yle TV2), kesäkuussa 2006 (MTV3) ja marraskuussa 2016 (Yle Teema).


title: William Fox

text: William Fox voi tarkoittaa ainakin seuraavia henkilöitä:


title: Minardi PS04

text: Minardi PS04 oli Formula 1 -auto, jolla Minardi kilpaili kaudella 2004 ja kauden 2005 kolme ensimmäistä osakilpailua. Tallin parhaaksi kisasijoitukseksi autolla jäi Zsolt Baumgartnerin ajama kahdeksas sija 2004 Yhdysvaltojen osakilpailusta.


title: Montbazin

text: Montbazin on kunta Etelä-Ranskassa Hérault’n departementissa Languedoc-Roussillon-Midi-Pyrénées’n alueella.


title: Montbazin

text: Kunnan nähtävyyksiä on romaaninen Saint-Pierren linnoitettu kirkko. Kirkossa on arvokkaat freskot, jotka esittävät Jeesusta ja apostoleita.


title: FK Irtysh Pavlodar

text: Futbolnyi klub Irtysh Pavlodar on jalkapalloseura Pavlodarin kaupungista. Seura pelaa maansa korkeimmalla sarjatasolla Kazakstanin Valioliigassa. Seura on voittanut maansa mestaruuden viidesti: 1993, 1997, 1999, 2002 ja 2003. Kazakstanin cupin Irtysh on voittanut vuosina 1988 ja 1998.


title: FK Irtysh Pavlodar

text: Irtysh Pavlodar on pelannut useampana vuonna Euroopan sisäisissä kilpailuissa. Ensimmäisen kerran se pääsi mukaan kaudella 2003-04 Mestarien liigaan. Tällöin se hävisi kyproslaiselle Omonialle yhteismaalein 1-2. Eurooppa-liigaan se pääsi kaudeksi 2009-10, jolloin se hävisi ensimmäisellä karsintakierroksella unkarilaiselle Haladásille vierasmaalisäännön perusteella. Kaudella 2011-2012 Pavlodar voitti Eurooppa-liigan ensimmäisellä karsintakierroksella puolalaisen Jagiellonia Białystokin 2-1, mutta toisella kierroksella georgialainen Metalurgi Rustavi oli parempi maalein 2-0. Kaudella 2013-2014 Eurooppa-liigan ensimmäisellä karsintakierroksella Pavlodar voitti bulgarialaisen Levksi Sofian 2-0, mutta toisella kierroksella bosniahertsegovinalainen Široki Brijeg oli parempi maalein 4-3.


title: Sommières

text: Sommières on kunta Etelä-Ranskassa Gardin departementissa Languedoc-Roussillon-Midi-Pyrénées'n alueella. Se sijaitsee Vidourlejoen varrella.


title: Sommières

text: Kunnan keskusta on säilynyt keskiaikaisena. Myös kaupungin linna "Château de Sommières" on peräisin samalta ajalta. Joen ylittävä silta "Pont Tibère" on alkujaan roomalaisten rakentama.


title: FK Taraz

text: Futbolnyi klub Taraz on jalkapalloseura Tarazin kaupungista. Seura pelaa maansa korkeimmalla sarjatasolla Kazakstanin Valioliigassa. Kazakstanin mestaruuden Taraz on voittanut vuonna 1996. Kazakstanin cupin Taras voitti vuonna 2004.


title: Hannes Anier

text: Hannes Anier (s. 16. tammikuuta 1993 Tallinna, Viro) on virolainen jalkapalloilija. Pelipaikaltaan hän on hyökkääjä. Anier edustaa Viron pääsarjassa Meistriliigassa pelaavaa Floraa.


title: Hannes Anier

text: Anier pelasi ensimmäiset Meistriliigan ottelunsa Florassa kaudella 2009. Kaudella 2010 Anier ei pelannut pääsarjatason otteluita. Kaudella 2011 hän teki Floralle 26 liigaottelussa kymmenen maalia ja oli voittamassa sekä Viron-mestaruutta että Viron cupia. Kausina 2012–2013 ja 2013–2014 Anier edusti tanskalaista OB:ta, jossa hän pelasi yhteensä neljä Tanskan Superliigan ottelua. Kaudella 2014–2015 Anierin seura oli Saksan 2. Bundesliigassa pelaava Erzgebirge Aue, jossa hän ei pelannut sarjaotteluita. Anier palasi Meistriliigaan ja Floraan kaudeksi 2016.


title: Hannes Anier

text: Viron maajoukkueessa Anier pelasi ensimmäisen ottelunsa vuonna 2014.


title: Hannes Anier

text: Myös Anierin vanhempi veli Henri Anier (s. 1990) tunnetaan ammattilaisjalkapalloilijana.


title: Keskiyön lapset (elokuva)

text: Keskiyön lapset on kanadalaisen elokuvaohjaaja Deepa Mehtan vuonna 2012 Salman Rushdien romaanista Keskiyön lapset ohjaama elokuva. Elokuva kuvattiin Sri Lankalla vuoden 2011 helmikuun ja toukokuun välisenä aikana.


title: FK Tobol

text: Futbolnyi klub Tobol on jalkapalloseura Qostanayn kaupungista. Seura pelaa maansa korkeimmalla sarjatasolla Kazakstanin Valioliigassa. Kazakstanin mestaruuden Tobol on voittanut vuonna 2010. Kazakstanin cupin Tobol voitti vuonna 2007.


title: FK Tobol

text: Tobol on pelannut usean kerran Euroopan sisäissä kilpailuissa. Ensimmäinen kerta oli vuonna 2003, kun se pääsi Intertoto Cupiin. Ensimmäisellä kierroksella se voitti puolalaisen Polonia Varsova 5-1 ja toisella kierroksella belgialaisen Sint-Truidensen 3-0. Kolmannella kierroksella itävaltalainen Pasching oli parempi maalein 4-0. Kaudella 2006-2007 Tobol pääsi UEFA Cupin ensimmäiselle karsintakierrokselle, mutta sveitsiläinen FC Baseloli parempi maalein 3-1. Vuonna 2007 se pelasi jälleen Intertoto Cupissa. Ensimmäisellä kierroksella Tobol voitti georgialaisen FC Zestaponin ja toisella kierroksella tšekkiläisen Slovan Liberecin. Kolmannella kierroksella kuitenkin kreikkalainen OFI Kreeta oli parempi maalein 2-0. Kaudella 2007-08 se pääsi UEFA Cupin toiselle karsintakierrokselle, mutta puolalainen Dyskobolia Grodzisk oli parempi 3-0. Vuotta myöhemmin UEFA Cupin ensimmäisellä karsintakierroksella itävaltalainen Austria Wien oli parempi maalein 2-1. Kaudella 2009-10 Tobol hävisi Eurooppa-liigan toisella kierroksella turkkilaiselle Galatasaraylle 3-1. Vuotta myöhemmin Eurooppa-liigan ensimmäisellä karsintakierroksella bosniahertsegovinalainen Zrinjski Mostar voitti Tobolin yhteismaalein 4-2. Tobol pääsi kaudeksi 2011-12 Mestarien liigaan toiselle karsintakierrokselle, jolla slovakialainen Slovan Bratislava oli parempi maalein 3-1.


title: Bozon kieli

text: Bozon kieli on Nigerjoen keskijuoksulla Malissa asuvien bozojen puhuma mandelainen kieli.


title: Bozon kieli

text: Bozo kuuluu mandelaisten kielten luoteisryhmään. Sen lähin sukukieli on soninke. Bozo jakautuu neljään kielimuotoon:


title: Bozon kieli

text: Malin vuoden 2009 väestönlaskennan mukaan bozolla on 205 200 äidinkielistä puhujaa. Bozojen lisäksi sitä puhuu äidinkielenään myös osa markoista ja somonoista. Osa bozoista puolestaan puhuu myös bambaraa, fulania tai songhaita. Bozon kieli on toiminut kouluopetuksen välineenä vuodesta 2001 lähtien. Sitä käytetään myös tiedotusvälineissä.


title: Vergèze

text: Vergèze on kunta Etelä-Ranskassa Gardin departementissa Languedoc-Roussillon-Midi-Pyrénées'n alueella. Kunnan alueella sijaitsee Perrierin kivennäisvesiyrityksen lähteet.


title: The Rua

text: The Rua on kolmihenkinen vuonna 2014 perustettu sisaruksista koostuva brittiläinen popyhtye. Yhtyeeseen kuuluvat laulaja-kitaristi Roseanna Brown, laulaja-pianisti Alanna Brown ja laulaja-viulisti Jonathan Brown. Yhtyeen debyyttialbumi "Essence", julkaistiin vuonna 2015.


title: The Rua

text: Nuoruusvuosinaan sisarukset näyttelivät myös Harry Potter -elokuvissa.


title: Eredivisien kausi 2016–2017

text: Eredivisien kausi 2016–2017 on järjestyksessään Eredivisien 61. kausi. Kausi alkoi 5. elokuuta 2016.


title: Eredivisien kausi 2016–2017

text: Neljä joukkuetta kilpailee yhdestä paikasta Eurooppa-liigan kauden 2017–2018 kolmannella karsintakierroksella.


title: Eredivisien kausi 2016–2017

text: Kymmenen joukkuetta, kaksi Eredivisiestä ja kahdeksan Eerste Divisiestä, pelaa kahdesta paikasta Eredivisien kaudelle 2017–2018, loput kahdeksan joukkuetta pelaa Eerste Divisiessä kaudella 2017–2018.


title: Fujin 6 tunnin ajo

text: Fujin 6 tunnin ajo (aiemmin Fujin tuhannen kilometrin ajo) on moottoriurheilun kestävyyskilpailu joka ajetaan Fuji Speedwayn radalla Japanissa. Kilpailu kestää nimensä mukaisesti 6 tuntia. Ensimmäinen kestävyyskilpailu siellä ajettiin vuonna 1967. Vuodesta 2012 alkaen kilpailu on kuulunut FIA World Endurance Championship -sarjaan.


title: Span 6 tunnin ajo

text: Span 6 tunnin ajo (aiemmin Span tuhannen kilometrin ajo) on moottoriurheilun kestävyyskilpailu joka ajetaan Circuit de Spa-Francorchamps'n radalla Belgiassa. Kilpailu kestää nimensä mukaisesti 6 tuntia. Ensimmäinen kestävyyskilpailu siellä ajettiin vuonna 1953. Vuodesta 2012 alkaen kilpailu on kuulunut FIA World Endurance Championship -sarjaan.


title: Leijonakaarti

text: Leijonakaarti (engl. "The Lion Guard") on The Walt Disney Companyn animaatiosarja, joka on jatkoa Leijonakuningas-trilogialle. Sarjan ensimmäinen tuotantokausi esitettiin 22. marraskuuta 2015 - 15. tammikuuta 2016 ja Disney on ilmoittanut toisen kauden olevan tulossa.


title: Leijonakaarti

text: Sarjan suomenkieliset dubbaukset on ohjannut Markus Bäckman ja tunnusmusiikin laulaa Antti L. J. Pääkkönen.


title: Leijonakaarti

text: Sarja kertoo Kionista, Simban ja Nalan nuoremmasta pennusta, joka valitaan johtamaan Leijonakaartia. Kaartin tehtävä on puolustaa elämäntietä (luonnon tasapainoa) ja Jylhämaata ahneilta vihollisilta, kuten hyeenoilta, korppikotkilta, sakaaleilta ja krokotiileilta.


title: Silverstonen 6 tunnin ajo

text: Silverstonen 6 tunnin ajo (aiemmin Silverstonen tuhannen kilometrin ajo) on moottoriurheilun kestävyyskilpailu joka ajetaan Silverstonen moottoriradalla radalla Englannissa. Kilpailu kestää nimensä mukaisesti 6 tuntia. Ensimmäinen kestävyyskilpailu siellä ajettiin vuonna 1976. Vuodesta 2012 alkaen kilpailu on kuulunut FIA World Endurance Championship -sarjaan.


title: Beaucaire (Gard)

text: Beaucaire on kunta Etelä-Ranskassa Gardin departementissa Languedoc-Roussillon-Midi-Pyrénées'n alueella. Se sijaitsee Rhônejoen varrella. Roomalaisten tie Via Domitia kulki kaupungin kautta Hispaniaan.


title: Beaucaire (Gard)

text: Kunnan nähtävyyksiä on Rhônejoen rannalle joen liikennettä valvomaan rakennettu linna "Château de Beaucaire". Kaupungissa on myös useita näyttäviä kartanoita.


title: Kesäkuun kyyditykset

text: Kesäkuun kyyditykset (, , ) olivat ensimmäiset Neuvostoliitossa toimeenpannuista virolaisten pakkosiirroista, ja ne alkoivat 14. kesäkuuta 1941. Miehet pääasiassa vangittiin ja valtaosa heistä kuoli Siperian vankileireillä; naiset ja lapset sijoitettiin asumaan Kirovin, Tomskin, Omskin ja Novosibirskin alueille sekä Krasnojarskin ja Altain aluepiireihin. Noin puolet heistä selvisi hengissä.


title: Kesäkuun kyyditykset

text: Virosta kyyditettiin Siperiaan yli 10 000 ihmistä, joista takaisin palasi vain parikymmentä. Latviasta puolestaan kyyditettiin 15 000 ja Liettuasta 17 500.


title: Kesäkuun kyyditykset

text: Sodan jälkeiset, mittakaavaltaan paljon suuremmat pakkosiirrot tunnetaan nimellä Operaatio Priboi.


title: Lapta

text: Lapta () on venäläinen mailapeli, jota pelataan kuuden hengen joukkueissa. Toinen joukkueista on lyömässä sisävuorossa, ja toinen joukkue yrittää polttaa sisävuoron juoksijan koskettamalla tätä pallolla. Sisävuorossa oleva joukkue saa kaksi pistettä, kun sen juoksija pääsee ”kon”-linjalle ja takaisin kotiin.


title: Lapta

text: Laptajoukkueessa on kuusi pelaajaa, ja peli on jaettu kahteen 30 minuutin puolijaksoon. Laptassa lyöjä käyttää 60–110 senttimetriä pitkää mailaa, joka on halkaisijaltaan alle viisi senttimeriä ja painaa noin 1,5 kilogrammaa. Pallona käytetään nykyään usein tennispalloa.


title: Lapta

text: Joukkueet ovat vuorollaan sisä- ja ulkovuorossa. Ulkovuorossa olevan joukkueen pelaaja syöttää palloa ylöspäin ja sisäpelaajan lyöjä yrittää lyödä sitä. Kun pallo on syötetty, sisävuoron pelaaja yrittää päästä ”kon”-linjalle ja takaisin kotiin. Päästyään ”kon”-linjalle pelaaja voi jäädä sinne ja yrittää juosta kotiin seuraavalla vuorolla. Jokaisesta tuodusta juoksusta saa kaksi pistettä. Lyöjän pitää olla lyönnissään tarkka, sillä jos pallo lentää kentän ulkopuolelle, seuraa palo.


title: Lapta

text: Ulkopelaajat voivat polttaa sisäpelaajia koskettamalla pallolla juoksijaa. Koskettuaan juoksija sisäpelaajan pitää juosta peruslinjalle tai kotipesään. Jos sisäpelaaja saa pallon kiinni suoraan ilmasta, joukkue saa yhden juoksun.


title: Lapta

text: Laptasta on löydetty mainintoja 1300-luvulta, joten sitä on pelattu Venäjällä jo pitkään. Pietari Suuri kannusti armeijan eliittijoukkoja pelaamaan laptaa fyysisenä harjoitteena.


title: Lapta

text: Neuvostoliitossa laptaa ja gorodkia pyrittiin kehittämään moderniksi neuvostolajiksi. Laptan harrastajamäärät kasvoivat, ja 1950-luvulla lajia pelasi tuhansia joukkueita. Venäjän-mestaruuskilpailut järjestettiin ensimmäisen kerran 1958, mutta pian tämän jälkeen laji menetti asemansa. Venäjän-mestaruuskilpailut herätettiin eloon uudestaan vuonna 1990.


title: John D. Rockefeller III

text: John D. Rockefeller III (21. maaliskuuta 1906 New York – 10. heinäkuuta 1978 Mount Pleasant, New York) oli menestyksekkääseen Rockefeller-sukuun kuulunut filantrooppi. Hänen vanhempansa olivat filantroopit Abby Aldrich ja John D. Rockefeller, Jr. ja hänellä oli isosisko Abby sekä neljä nuorempaa sisarusta Nelson, Laurance, Winthrop ja David. Hän avioitui marraskuussa 1932 Blanchette Ferry Hookerin kanssa ja he saivat neljä lasta, joista merkittävin on demokraattisen puolueen poliitikko Jay Rockefeller.


title: John D. Rockefeller III

text: Rockefeller toimi Rockefeller Brothers Fundin puheenjohtajana 1940–1956. Hän loi vuonna 1952 Rockefeller Brothers Fundin tuella yleishyödyllisen Population Councilin. Jefferson Awards Foundation palkitsi hänet S. Roger Horchowin palkinnolla parhaasta yleishyödyllisestä palvelusta vuonna 1976. Vuonna 1978 hän kuoli auto-onnettomuudessa Mount Pleasantissa, New Yorkissa. Hänet haudattiin Rockefellerin perheen hautausmaalle Sleepy Hollowissa New Yorkissa.


title: Edward Saidi Tingatinga

text: Edward Saidi Tingatinga (1932–1972) oli tansanialainen kuvataiteilija, joka perusti oman taidesuuntauksen.


title: Edward Saidi Tingatinga

text: Edwaed Saidi Tingatinga syntyi köyhään viljelijäperheeseen Namochelian kylässä Ruvuman alueella, lähellä Mosambikin rajaa. Kylää ei ole enää olemassa, sillä se siirrettiin uuteen paikkaan Tansanian presidentin Julius Nyereren Ujamaa-ohjelman aikana 1960-luvulla. Tingatingan äiti, Agnes Binti Ntembo, oli kristitty ja hänen isänsä Saidi Tingatinga muslimi. Vanhemmat erosivat ja äiti meni uusiin naimisiin. Myös Tingatingan velipuoli Simon Mpata ryhtyi kuvataiteilijaksi.


title: Edward Saidi Tingatinga

text: Eräiden tietojen mukaan Tingatinga olisi ollut mosambikilainen ja etunimeltään Eduardo. Daniel Augusta Tingatingan taideosuuskunnasta kertoo, että kyseessä on virheellinen tieto, joka on peräisin vuodelta 1996. Väitteen on laittanut liikkeelle ruotsalainen Berit Sahlström. Myös Tingatingan aikuiset lapset Daudi ja Martina vahvistavat isänsä olleen syntyperäinen tansanialainen.


title: Edward Saidi Tingatinga

text: 1950-luvun alussa Tingatinga muutti Pohjois-Tansaniaan työskentelemään sisalviljelmillä. Myöhemmin hänen setänsä pyysi hänet luokseen Dar es Salaamiin, missä Tingatinga työskenteli puutarhurina. Hän harrasti musiikkia ja alkoi tehdä ensimmäisiä maalauksiaan. Hän teki ensimmäiset maalauksensa käyttäen halpoja, usein kierrätettyjä materiaaleja, kuten kuitulevyä. Tyyli oli naiivi ja humoristinen. Maalausten aiheet olivat stereotyyppisen afrikkalaisia, kuten savannimaisemia. Maalaukset saivat aluksi suosiota Tansaniassa asuvien eurooppalaisten ja maassa vierailevien turistien parissa. Tingatinga saattoi lopulta jättää muut työnsä ja omistautua pelkästään taiteelle.


title: Edward Saidi Tingatinga

text: Vuonna 1970 Tingatinga avioitui mosambikilaisen makondekansaan kuuluvan Agatha Matakan kanssa. Tingatinga alkoi saada oppilaita ja seuraajia, jotka perustivat Tinga Tinga -taideosuuskunnan. Vuonna 1972 poliisi ampui erehdyksessä Tingatingan, jota luultiin karkuriksi.


title: Normandian veitsi-isku 2016

text: Tiistaiaamuna 26. heinäkuuta 2016 kaksi jihadistijärjestö Isisin jäsentä hyökkäsi kirkkoon, otti kaksi nunnaa panttivangeiksi ja tappoi veitsellä 85-vuotiaan pappi Jacques Hamelin Normandiassa, Saint-Étienne-du-Rouvray’ssa. Hyökkääjät pakottivat papin polvilleen ja katkaisivat veitsellä hänen kaulansa. Yksi nunnista haavoittui vakavasti veitsi-iskun aikana. Toinen nunnista puolestaan pääsi pakoon ja poliisi ampui molemmat hyökkääjät heidän lähdettyään kirkosta.


title: Normandian veitsi-isku 2016

text: Toinen hyökkääjistä oli yrittänyt vuonna 2015 mennä Syyriaan taistelemaan Isisin riveissä, mutta hänet oltiin käännytetty pois Turkin rajalla ja hän joutui vankilaan Ranskassa. Hän pääsi vapaaksi maaliskuussa 2016.


title: Normandian veitsi-isku 2016

text: Iskun uhri oli Isä Jacques Hamel (30. marraskuuta 1930 – 26. heinäkuuta 2016), joka syntyi Ranskan Darnétalissa. Hänet nimettiin kirkkoherraksi vuonna 1958 Le Petit-Quevillyssä ja vuonna 1967 Sotteville-lès-Rouenissa. Hän liittyi Saint-Étienne-du-Rouvrayn seurakuntaan vuonna 2000, ja vuonna 2005 hänestä tuli seurakunnan apulaispappi.


title: Miehen hinta

text: Miehen hinta ("This Sporting Life") on Lindsay Andersonin ohjaama brittiläinen draamaelokuva vuodelta 1963. Elokuvan pääosia esittävät Richard Harris ja Rachel Roberts.


title: Miehen hinta

text: Öykkärimäinen, sosiaalisesti kömpelö Frank Machin (Harris) on pääsemässä kaivosmiehen työstä ammattimaiseksi rugbyn pelaajaksi, mutta kärsii rakkauden puutteesta. Hän yrittää lähestyä leskeksi jäänyttä kaunista vuokraemäntäänsä Margaretia (Roberts), pienen tytön ja pojan yksinhuoltajaa, mutta hänen keinonsa ovat liian suorasukaisia ja äkkinäisiä itsesääliin vaipuneelle naiselle.


title: Miehen hinta

text: Elokuva oli Richard Harrisin ensimmäinen pääosa, ja hän sai siitä Cannesissa parhaan näyttelijän palkinnon. Sekä Harris että Roberts olivat myös Oscar-ehdokkaina. Roberts voitti lisäksi Bafta-palkinnon, jonka saajaksi Harriskin oli omassa sarjassaan ehdolla.


title: Miehen hinta

text: "Miehen hinnasta" nousi 1950- ja 1960-lukujen vaihteessa vallinneen ”nuorista vihaisista miehistä” kertoneen brittiläisen ”tiskipöytärealismin” () kärkikaartiin koruttomuudellaan ja suoruudellaan. Martin Scorsese on kertonut ottaneensa siitä vaikutteita elokuvaansa "Kuin raivo härkä".


title: Miehen hinta

text: "Miehen hinta" valittiin sijalle 52 British Film Instituten vuonna 1999 kokoamalla listalla 1900-luvun sadasta parhaasta brittielokuvasta."The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Western Decadence

text: Western Decadence on suomalaisen black metal -yhtye Anal Blasphemyn neljäs studioalbumi. Se julkaistaan 29. heinäkuuta 2016 levymerkillä Iron Bonehead Productions.


title: Mican vesivoimalaitos

text: Mican voimalaitos () on BC Hydron operoima vesivoimalaitos Columbiajoessa 145 kilometriä Brittiläisen Kolumbian Revelstoken kaupungista pohjoiseen. Vuonna 1964 solmitun Columbia-joen sopimuksen mukainen voimalaitos valmistui vuonna 1973. Laitoksen kaksi ensimmäistä turbiinia aloittivat sähkötutannon vuonna 1976, ja kaksi seuraavaa vuotta myöhemmin. Voimalaitos oli alkuun varustettu neljällä turbiinilla, joiden yhteisteho oli 1 805 megawattia. Viides turbiini kytkettiin verkkoon tammikuussa 2015. Kuudes turbiini kytkettiin verkkoon vielä saman vuoden joulukuussa, nostaen voimalaitoksen tehon 2 805 megawattiin. Laitos tuotti 6 028 gigawattituntia sähköä vuonna 2015. Voimalaitoksen padon taakse jää Kinbasket-järvi.


title: Kristian Poulsen

text: Kristian Poulsen (s. 18. marraskuuta 1975 Flensburg, Tanska) on tanskalainen moottoriurheilija, joka kilpailee tällä hetkellä vakioautojen maailmanmestaruussarjassa.


title: Kristian Poulsen

text: Poulsen aloitti uransa karting-sarjoissa, joissa hän kilpaili vuosina 1985-1993. Hän osallistui kolmeen MM-Ralliin vuosina 1999, 2004 ja 2006. Vuodet 2008-2011 Poulsen kilpaili vakioautojen WTCC -sarjassa. Lisäksi hän on voittanut myös Le Mansin 24 tunnin ajon vuosina 2009 (LM P2-luokka) ja 2014 (LM GTE Am -luokka).


title: Sonic Mania

text: Sonic Mania on Segan julkaisema tasohyppelypeli. Peli on julkaistu vuonna 2017 Nintendo Switchille, PlayStation 4:lle, Windowsille ja Xbox Onelle.


title: Sonic Mania

text: Sega on ilmoittanut, että pelistä on tulossa kesällä 2018 "Sonic Mania Plus" -versio, jossa on mukana uusi encore-moodi, sekä kaksi uutta pelattavaa hahmoa.


title: Sonic Forces

text: Sonic Forces on Sonic Teamin kehittämä ja Segan julkaisema tasohyppely. Peli on julkaistu marraskuussa vuonna .


title: Sonic Forces

text: Peli on virallisesti ensimmäinen Sonic -peli, missä voi luoda oman hahmon.


title: Dominik Kraihamer

text: Dominik Kraihamer (s. 29. marraskuuta 1989 Oberndorf, Itävalta) on itävaltalainen autourheilija, joka on kilpaillut vuodesta 2014 alkaen FIA World Endurance Championship -sarjassa, Rebellion Racing -tallissa ja vuonna 2012 ajoi samassa sarjassa OAK Racing -tallissa.


title: Dominik Kraihamer

text: Kraihamer aloitti uransa vuonna 2004 karting-sarjassa. Vuonna 2008 Kraihamer kilpaili FIA GT3 European Championship ja kaudet 2009-2010 Formula Le Mans Cup -sarjassa.


title: Benedict Cumberbatch (kirja)

text: Benedict Cumberbatch – Henkilökuva ("Benedict Cumberbatch") on Nigel Goodallin kirjoittama elämäkerta "Uudessa Sherlockissa" läpimurtoroolin tehneestä näyttelijästä Benedict Cumberbatchista. Kirjan alkuteos on ilmestynyt 2014, suomennos 2016, ja sen on kustantanut Minerva Kustannus ja suomentanut Jere Saarainen.


title: Benedict Cumberbatch (kirja)

text: Cumberbatch on varsin vaitelias yksityiselämästään, ja siksi teos keskittyy ennen kaikkea hänen uraansa.


title: Benedict Cumberbatch (kirja)

text: Kirjassa on Cumberbatchin rooleista ja palkinnoista kattavat luettelot, joita suomentaja on täydentänyt alkuteoksen ilmestymisen jälkeiseltä ajalta. Lisäksi mukaan on liitetty Charlotte Rasmussenin laatima elokuvasanasto. Lopussa on kirjoittajan käyttämät lähteet sekä nimihakemisto.


title: Alaškert FC

text: Alaškert Football Club () on jalkapalloseura Jerevanin kaupungista. Seura pelaa maansa korkeimmalla sarjatasolla Armenian jalkapalloliigassa. Maansa mestaruuden Alaškert on voittanut kaudella 2015-16.


title: Alaškert FC

text: Seura on perustettu ensimmäisen kerran vuonna 1990, mutta se lakkautettiin vuonna 2000. Vuonna 2011 seura perustettiin uudestaan Bagrat Navoyanin toimesta. Kaudella 2012-13 se kilpaili toiseksi korkeimmalla sarjatasolla Armenian 1. divisioonassa. Alaškert voitti sarjan heti ensimmäisellä kaudella, joka takasi nousun pääsarjaan kaudelle 2013-14. Alaškert voitti maansa mestaruuden kaudella 2015-16.


title: Alaškert FC

text: Alaškert on pelannut muutamia kertoja Euroopan sisäissä kilpailuissa. Ensimmäinen kerta tapahtui kaudella 2015-16, kun se pääsi Eurooppa-liigaan. Ensimmäisellä karsintakierroksella se voitti skotlantilaisen St Johnstonen vierasmaalisäännön perusteella, mutta toisella karsintakierroksella kazakstanilainen Kairat oli parempi 4-2. Mestarien liigan kaudella 2016-17 Alaškert voitti ensimmäisellä karsintakierroksella andorralaisen Santa Coloman 3-0, mutta toisella karsintakierroksella georgialainen Tbilisin Dynamo voitti yhteismaalein 3-1.


title: Venäjänsuomalaiset

text: Venäjänsuomalaiset ovat suomalaista sukujuurta olevia Venäjän asukkaita. Venäjänsuomalaisten lukumäärä on venäläistymisen ja Suomeen muuton vuoksi romahtanut ja on nykyään vain noin 20 000 henkeä.


title: Venäjänsuomalaiset

text: Vuonna 2010 venäjänsuomalaisista vain pieni osa eli 7 181 henkilöä (35,43 %) osasi suomea.


title: Venäjänsuomalaiset

text: Venäjänsuomalaiset jakautuvat lukuisiin ryhmiin:


title: FC Banants

text: Football Club Banants () on jalkapalloseura Jerevanin kaupungista. Seura pelaa maansa korkeimmalla sarjatasolla Armenian jalkapalloliigassa. Maansa mestaruuden Banants on voittanut kaudella 2013-2014. Armenian cupin seura on voittanut vuosina 1992, 2007 ja 2016.


title: FC Banants

text: Banants on pelannut useana kautena UEFAn alaisissa turnauksissa. Ensimmäisen kerran se oli mukana Eurooppa-liigan edeltäjässä UEFA Cupissa kaudella 2003-2004. Tällöin se hävisi karsintakierroksella israelilaiselle Hapoel Tel Aviville 3-2. Seuraavalla kaudella Banants hävisi ensimmäisellä karsintakierroksella Illichivets Mariupolille 4-0. Kaudella 2005-2006 Banants voitti UEFA Cupin ensimmäisellä karsintakierroksella georgialaisen Lokomotiv Tbilisin 4-3, mutta toisella kierroksella ukrainalainen Dnipro Dnipropetrovsk oli parempi yhteismaalein 8-2. Seuraavan kauden UEFA Cupissa Banants hävisi ensimmäisellä kierroksella georgialaiselle Ameri Tbilisille vierasmaalisäännön perusteella. UEFA Cupin kaudella 2007-2008 sveitsiläinen Young Boys oli parempi ensimmäisellä karsintakierroksella maalein 5-1, ja seuraavalla kaudella samalla kierroksella Red Bull Salzburg voitti Banantsin 10-0. Kaudella 2009-2010 Banants pääsi Eurooppa-liigan ensimmäiselle karsintakierrokselle, mutta Široki Brijeg oli parempi maalein 2-1. Seuraavalla kaudella Anorthosis Famagusta oli parempi ensimmäisellä karsintakierroksella yhteismaalein 4-0. Kaudella 2011-12 Eurooppa-liigan ensimmäisellä karsintakierroksella georgialainen FC Metalurgi Rustavi voitti Banantsin yhteismaalein 2-1. Kaudella 2014-15 Banants pääsi ensimmäisen kerran Mestarien liigaan, mutta ensimmäisellä karsintakierroksella andorralainen Santa Coloma pääsi jatkoon vierasmaalisäännön perusteella. Kaudella 2016-17 Banants hävisi Eurooppa-liigan ensimmäisellä karsintakierroksella kyproslaiselle Omonialle 5-1.


title: Suuret toiveet

text: Suuret toiveet ("Great Expectations") on David Leanin ohjaama brittiläinen draamaelokuva vuodelta 1946. Se perustuu Charles Dickensin romaaniin, joka on suomennettu nimillä "Suuria odotuksia" (1934) ja "Loistava tulevaisuus" (1960). Romaanin pohjalta elokuvan käsikirjoituksen laativat ohjaaja David Lean, tuottaja Ronald Neame sekä Cecil McGivern ja Kay Walsh. Pääosia näyttelevät John Mills, Valerie Hobson, Bernard Miles, Francis L. Sullivan ja Jean Simmons.


title: Suuret toiveet

text: Klassikon asemaan nousseessa Dickensin tarinassa 1800-luvun englantilainen orpopoika saa itselleen salaperäisen tukijan ja etenee vauraaksi herrasmieheksi. Tarina on filmattu tätä ennen 1917 ja 1934 sekä puolen tusinaa kertaa myöhemmin, mutta tätä vuoden 1946 David Leanin elokuvasovitusta pidetään yhä yleisesti parhaana, jopa parhaana kaikista Dickensin tekstien elokuvasovituksista.


title: Suuret toiveet

text: Vuonna 1999 British Film Instituten kyselyssä "Suuret toiveet" äänestettiin kaikkien aikojen viidenneksi parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Suuria toiveita

text: Suuria toiveita ("High Hopes") on Mike Leigh’n käsikirjoittama ja ohjaama brittiläinen komediaelokuva vuodelta 1988. Lontoolaisen, työväenluokkaan kuuluvan nuoren pariskunnan elämästä kertovan elokuvan pääosissa näyttelevät Philip Davis, Ruth Sheen ja Edna Doré. Elokuvan teemoja ovat Margaret Thatcherin hallituskauden yksityistämiset ja yhteiskunnan jakaantuminen hyvä- ja heikompiosaisiin.


title: Suuria toiveita

text: Moottoripyörälähettinä toimiva Cyril (Davis) on vanhan liiton sosialisti, jota suututtaa että hänen vanha äitinsä äänestää konservatiiveja. Hän asuu tyttöystävänsä Shirleyn (Sheen) kanssa entisellä vuokrataloalueella, ja alueen yksityistämisen myötä naapuriin muuttaa ärsyttävä Boothe-Brainesin juppiperhe. Kulmikasluonteista Cyriliä riepoo myös pyrkyrimäinen sisko ja tämän autokauppiasmies. Shirley haluaisi Cyrilin kanssa lasta, mutta miehen periaatteet estävät sen.


title: Suuria toiveita

text: "Suuria toiveita" tuotti Euroopan elokuva-akatemian Felix-palkinnot Ruth Sheenille ja isoäitiä esittävälle Edna Dorélle sekä säveltäjä Andrew Dicksonille. Se oli myös parhaan elokuvan palkintoehdokkaana. Mike Leigh sai elokuvasta Venetsian elokuvajuhlilla kriitikkojärjestö Fiprescin palkinnon.


title: Suuria toiveita

text: "The New York Timesin" kriitikot valitsivat "Suuria toiveita" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Pirarubisiini

text: Pirarubisiini (CHNO) on antrasykliineihin kuuluva orgaaninen yhdiste. Yhdistettä voidaan käyttää lääketieteessä muun muassa rintasyövän hoitoon.


title: Pirarubisiini

text: Pirarubisiini on huoneenlämpötilassa punaista kiteistä ainetta. Yhdiste liukenee hieman veteen ja hyvin etanoliin, etyyliasetaattiin ja kloroformiin. Pirarubisiini on optisesti aktiivinen yhdiste ja sen ominaiskiertokyky kloroformiliuoksessa on +175.


title: Pirarubisiini

text: Pirarubisiini on muiden antrasykliinien tavoin topoisomeraasientsyymien inhibiittori ja estää DNA:n ja RNA:n ja sitä kautta solujen tarvitsemien proteiinien synteesiä. Yhdistettä voidaan käyttää rintasyövän ja mahdollisesti myös maksasyöpien hoidossa. Pirarubisiinin tyypillisiä haittavaikutuksia ovat huonovointisuus ja veriarvojen muutokset. Yhdiste on myös sydäntoksinen, mutta sen sydäntoksisuus on vähäisempää verrattuna esimerkiksi daunorubisiiniin tai doksorubisiiniin.


title: Pirarubisiini

text: Pirarubisiini on doksorubisiinin puolisynteettinen johdannainen. Sitä valmistetaan 14-asetoksidoksorubisiinin ja dihydropyraanin välisellä reaktiolla ja tämän vaiheen jälkeen seuraa hydrolyysi heikosti happamissa olosuhteissa.


title: SuomiCom

text: Suomi Communications Oy, eli SuomiCom on vuonna 2001 perustettu suomalainen internet-palveluntarjoaja. SuomiComin palvelutarjonta koostuu Internet-yhteyksistä, yritysverkoista, IP-transit-palvelusta sekä kaikista tietoliikenteeseen kuuluvista oheispalveluista. SuomiCom palvelee pääsääntöisesti kolmea asiakassegmenttiä: yritykset, operaattorit ja yhteisöt. SuomiCom on kokonaan suomalaisessa yksityisomistuksessa oleva yritys.


title: SuomiCom

text: Yhtiö on erikoistunut toimittamaan suuren kapasiteetin kuituliittymiä yrityksille ja taloyhtiöille. SuomiCom toimittaa valokuitu internetyhteyksiä ja yritysverkkoja valtakunnallisesti sekä sivutoimipisteyhteyksiä muihin maihin. SuomiCom on saanut erityistä kiitosta ruuhkattomasta ja asiantuntevasta asiakaspalvelustaan.


title: SuomiCom

text: SuomiComin valokuituverkko on rakennettu toteuttamaan ja tyydyttämään yritysten tarpeet. SuomiComin runkoverkon solmupisteet sijaitsevat FICIX-yhdysliikennepisteiden solmukohdissa ja tarjoavat erityisen alhaisen latenssin laajakaistayhteyksiin. Yksinomaan pääkaupunkiseudulla SuomiComilla on 75 tietoliikennekeskusta ja kaksi palvelinkeskusta.


title: SuomiCom

text: SuomiCom on jäsenenä suomalaisissa yhdysliikennepisteissä, kuten FICIX:ssä ja TREX Tampere Region Exchange Oy:ssä sekä maailman suurimpiin yhdysliikennepisteisiin kuuluvassa AMS-IX:ssä.